url: =Tedim Road: Leitung Gamgi a Pailet Lampi ~ Dr. Pum Khan Pau :: ZOMI DAILY\nposted on 25 January 2017 at 7:13 am Lomkholna: Article, Politics, Pumkhanpau\nTedim Chin Union Golden Jubilee souvenir ading makaite in thului gelh dinga hong nget laitak ka lungsimah thugelhnop tuamtuam a tam hangin Tedim cih limlim a kizatna thu mah sut ding hoih sa ka hih manin Tedim Road cih thulu a teel ka hi hi. Tedim Road pen Zomite bek hilo-in Meitei, Kala, Kawlte banah India leh Burma kumpite in zong hong theihpih lampi ahih manin thupi mahmah hi. Meiteite bang in Tedim cih a thu a la a theihloh uh hangin hoihsa pong uh ai tam Phaipi (Imphal) I pai ciangin lampi gei-ah Tiddim Restaurant, Tiddim Fish, Tiddim Studio cih bangin na kilim zat bilbel hi. Imphal leh Wangoo kikala tai bus khat bang a min Tiddim Express hi dep hi. Tua mah bangin England ah zong Tiddim Press cih bang om hihtuak liang hi. Nidang peka kipan kumpi ciamtehna ah Tiddim na kici kha ahih manin tuhun dongin Kawlgam Vaigam ah Tiddim a cici pawl om lai hi. Adiakin Tedim leh Lamka khua ah zong sai/dawr neite signboard kigelhna ah mi tampitak in Tedim cih sangin Tiddim cih bang zang bilbial lai uh hi. Bangbang ahizongin Zomite lak mahmah ah zong Tedim Road a kicih pong hangin bang cih nopna hi-a, cik huna kibawla, hih lampi in koiteng tawnin koitan tung hiam? cih a theilo tampi i om ding upna tawh hun tomcik sungin keima kan zawhna ciang kanin Tedim Road thu a gelh ka hi hi; kan beh zo le’ng tampitak theih beh ding om lai dingin ka um hi.\nTedim Khua Khanna leh Thupina\nZomite in khuapi tuamtuam i neihte lakah khat pen Tedim hi. Ukpi Kam Hau tenna leh ukna phualpi ahih tawh kituakin ama khan huna kipan Tedim khua khangin minthang mahmah hi. Tua banah kum 1888-89 kim pawla kipan Mikang (British) kumpi in Khamtunggam (Chin Hills, tu-in Chin State kici) damdamin hong nawkto-in a tawpna ah gam a luah khit uh ciangin Khamtunggam ukna khen thum suah a, tua lakah Tedim phualpi pansanin Tedim-Tonzang gam ki-uk ahih manin Tedim khua pen mun poimawh mahmah hong suak hi. Tua hun sawngteng mahin American Baptist Missions in zong Khalkha pansanin Khamtungah nasep kipan a, 1910 in Tedim ah Joseph Herbert Cope kiphualin nasem ahih manin Tedim khua’ manphatna khang semsem hi. Tuate khempeuh hangin Tedim khua khangin zong minthang hi. Tedim pau mahmah zong hih mun panin hong piangkhia bek hilo-in nakpitakin khang ahih manin tuhun Zomite taangkam a suak thei ding zahin hoihin kideih hi. Tedim khua, Tedim pau, Tedim Zomi cih pen tuhun ciangin i angtanpih theihna tuate hang hi-a, Tedim ah a piang hilo, a tengkha ngei zong hi beek lo, a paikha leh a mukha ngei kiuhkeuh lote nangawn in zong Tedim a kipulak khak ciangin kisaktheihpihin i omomna ah i kineisak tanghial uh hi.\nTedim pen tua zah a na minthang ahih manin ni dangin Mikang kumpi bang in zong Khamtunggama (Chin Hills) teeng Zomite a bawngbawngin a khenna ah Tedimgam ukna nuai-a om Sukte, Kamhau, Sihzang mite a kigawmin Tedim Chin ciin na ciamteh zaw liang hi. Tua pen mah tudongin India gam Manipur a omte in kizang den kha ahih manin tu-in Tedim Zomite kipawlna Tedim Chin Union kum sawmnga bang a cing hi zezenta hi. Tuhun ciangin mi pawlkhat in ‘Tedim’, ‘Chin’ cih thumalte nawlkhin/pampaih nuamin a tuambawl sawm pong hangin, a taktakin India gamah Zo ngeina, Zo lai leh Zo pau a it leh a kemcing taktak Tedim Chin Union leh a kahiangte hi, ci le’ng kikhial dingin ka um kei hi. Kawlgam ah Zomi cih ciang kuate hiam? cih kikan kullo-in kitel sinsena, ahihangin India ah Zomi cih ciangin Zomi sungah nang kuate? kici sawnsawn lai ahih ciangin tudongin Tedim Chin a kipai theilo hizaw dingin ka ngaihsun hi. Bangbang hileh, India gamah Zomi Nam Ni, Khuado Pawi, Sialsawm Pawi cihte kuamah dang in a phawkma thamin TCU sunga om Zomite in haih ngeilo-in kizang den hi. Zo ngeina a ciing, a kem, a zuun leh a zang dente mah Zomi a itte hipah hi.\nManipur leh Chin Hills (Khamtunggam) gam kizom ahih mah bangin nidangin lampi kiciantak a om lam gen ding i theihpak loh hangin Zomite leh Meiteite na kikawmlo ngeilo hi. Kumpi ciamtehna ah hih gam nihte pen vanlei-vanzuakna lam sangin gal leh sa kidona hangin kikawmna na om ngei zaw hi. Kum zalom 19 tuung lam, Ukpi Khan Thuam hun lai khawnga kipanin Meiteite in Sukte gal na lau mahmah uh a, Ukpi Kam Hau hun teh Meitei tawh kidona na om zeuhzeuh in Meiteite in lel zel ahih manin Kamhau-Sukte mite pen Meiteite in na kihta mahmah uh hi. Tua ahih manin gal vai tawh kisai hanga kikawmna/kitheihna tam kiciamteh zaw hi.\nKum 1890 zawh ciangin Manipur leh Chin Hills Mikang kumpi (British) khutnuai ah kila khin hi. Chin Hills pen Burma Chief Commissioner nuai-ah om a, tua mah bangin Manipur zong Assam Chief Commissioner nuai-ah kikoih hi. Ukna khat nuai-ah a om loh hangin kumpi khat i khut ah om ahih manin Manipur leh Chin Hills kizopna lampi a om ding Mikang kumpi in kisam sa hi. Tua ahih manin kum 1891-92 sungin gan/sakol vanpua paitheihna ding lampi kisial hi. Tua lampi pen kum 1893-94 sungin Ukpi Hau Cin Khup in puahpha hi, kici hi. Tua hun lai-a kibawl lampi in Tedim panin Tonzang, Lenglakot (Sialmong) zui-in Manipur gam Sugnu, Kakching lam tawnin Phaipi tawh kizom hihtuak zaw ahih manin tuhuna Tedim Road tawh a zuihna kibang lo hi. Bangbang ahizongin Tedim leh Phaipi kikawmna lampi khat tua hunlai pek panin na om khin cihna hi. Tuama-in zong kikawmna na om lo tuanlo ahih manin koi lampi kitawn hiam cih kitello hi.\nKum 1942 bul lamin Kawlgam ah Japan gal hong tung hi. Tua tawh kituakin Kawlgam panin Mikang kumpi galkap leh minautang tampitak lampi tuamtuam zui-in India gamah nungkika, Khamtunggam (Chin Hills) simloh Kawlgam bup Japante in lakhin pah hi. Tua ahih manin Khamtunggam humbitna ding leh galvan leh nek leh tak nawnna dingin Mikang kumpi in mawtaw in a zuih theih ding lampi hoih khat peuhmah kisam sa ahih manin September 1942 in Imphal pan Tedim a tungsuak ding lampi sial dingin ngimna nei hi. 17th Indian Division pen Tedim ah phualpi satin a humbit dinga tavuan kipia ahih mah bangin hih lampi bawl ding zong amau tungah ki-ap hi. Lampi bawl ding a kigenna thu Lieutenant Colonel Towers in hih bangin gen hi: “Bishenpur (17 miles) ah camp ka bawl uh hi. Tua panin Torbung (Lamka panin Km 20 khawng hi) ciang khuasiat khuaphatni-a zat theih ding lampi bawl ding leh Torbung pan Tedim dong mataw tunsuak theihna ding lampi bawl dingin ka hilh hi.” Ataktakin lampi bawl nasep pen Zomite bawl hizaw hi. Tua hun laitak Japan gal lauhna hangin kuamah lokho gina zong om theilo-in kial leh tak takin mite singnuai gammualah om ahih manin lampi bawl ding vai a om ciangin mitampitak in tua panin sum thalawh thei hi. India galkapte khutnuaiah Zomi nasem bekbek 5000 bang pha thei dingin kituat hi. Kei pute khat (Pu Suan Kam) zong nasemin kuan kha hihtuaka, tua huna nasem tudong a nungta lai mi bangzah hiam om kha ngel dingin ka um hi.\nA taktakin Tedim Road lampi bawl pen Mikangte kumpi i Sappers leh Pioneers kicite ahih hangin thazung thatang a pai Zomite ahi hi. Ukpi Pum Za Mang in tuabanga nasem kuan nuam ding mite kaikhawmin ama panpihna tawh Khamtunggam mual leh guam leitawhna, gun lei dawhna khempeuhah a kizo thei ahi hi. Pawlkhatte mimala kuan om a, innkuan a kuan zong om hi. Mikang kumpi in lampi bawl a kin mahmahna Towers in hih bangin gen kik hi, “Tua hun laitak na dang khempeuh sangin lampi bawl ki-awlmawhzaw hi; galte tawh kikap ding sangin zong lampi kibuaipih masa zaw hi,” ci hi.\nTuk leh khal cilo-in nawhsa tawh a kibawl lampi pen April 1943 in kizo siang phialta ahih manin a khakik ciang Imphal panin thauvui thautang leh nek leh dawn ding Tedim ah kipuakta hi. Hih lampi sialna ah Ukpi Pum Za Mang’ panpihna hanga lungdam kohna leh pahtawina-in Mikang kumpi in King’s Service Medal pia hi. Tua pahtawina pen Ukpi Pum Za Mang in Tonzang innpi ah zu leh sa tawh lawm a, Mikang ulian tampitak zong cial hi, kici hi. Imphal leh Tedim kikal Tedim Road lampi sauna 165 mile hi, kici hi. Lai Siangtho ah Emmaus lampi a kicih danin Imphal panin Tedim zuatna lampi pen Tedim Road a kici hilel kha thei napi’n Mikang kumpi in Ukpi Pum Za Mang leh Zomite tha leh zungte pahtawina leh phawkna dinga amau khuapi Tedim min na tamsak zong himawhlo kha dingin ka um hi. Bangbang hi leh, tudongin Kawlgam Vaigam ah Tedim Road mah kicici lel ahih manin hih lampi in Tedim Zomite leh Zo minam bup hong tawisang mahmah hi.\nTedim Road pen galpi nihna hunin Mikangte leh Japante adingin gallela taina lah hi, galzo-a galte delhna lampi lah hi. A dahhuai mahmah thu khat pen, 17th Indian Division in Tedim Road lampi a bawlkhit lian cih phial dingin Japante hong hatluata ahih manin amau lampi bawlna mah tawnin Tedim panin Imphal ah nungkik ding thu ngah uh hi. Tua hun laitak 17th Indian Division makai ‘Punch’ Cowan adinga hamsa mahmah khat pen galkap 16,000, mataw 2,500, gan/sakol vanpua 3500 Tedim panin thakhata tuahkhiat ding ahi hi. March 14, 1943 in Tedim nusia-in Tedim Road tawnin Manipur phaizang lamah nungkik kipan uh a, ahih hangin lampi ah Japante in na khiang zaw lai ahih manin lamtawntungah galte tawh kido toto-in mi tampitak in sihlawh uh hi. Tua hi-a, galte (Japante) in tua lampi nuamtaka a tot loh ding deihna tawh amau bawlsa lampi leh leite pawlkhat susia kik pah uh hi. Tua ahih manin amau bawlsa lampi mah amau mah in gal lauhna hangin susia kik hi.\nTedim Road ah Mikang kumpi galkapte leh Japan galkapte nakpitakin kido ahih manin luang leh ban tampi mangin, mawtaw, tank leh van tuamtuam, tudongin Singgial khawngah a kimu thei lai, zong kitaisan hi. Tedim Road pen Japante adingin Imphal luhna dinga lampi hoih khat suak ahih manin Japante zong tua lampi mah tawnin Moirang leh Bishenpur ciang dong lutto uh hi. Tedim Road a thupiangte laibu tuamtuamah a kikhumna lakpan Ian Grant Lyall in Burma: The turning point, the Seven Battles on the Tiddim Road which turned the tide of the Burma War” leh Demond Kelly gelh Kelly’s Burma Campaign ah thu kicing mahmah hi. 1944 beikuan lamin Japante gallelin a nungkik uh ciangin hih lampi tawna ciahte P C Marindin makaihin Lushai Brigade in nungdelhin October 17 ni-in Tedim leh Khamtunggam bup Mikang ukna ah lakik hi. A sau luat ding lauh manin Indian National Army, Chin levies leh gal hun sunga Zomite i panlakna tuamtuamte hih mun ah kikhum zolo hi.\nZomite maban khantohna ding Tedim Road ah lianpi kinga hi. Tuhun India kumpi in “Look East Policy” ci-in Southeast Asia (SEA) gamte tawh socio-cultural leh economic lamah kizopna hoihtak neih ding ngimna thupi mahmah neita ahih manin tua tawh kituakin India adinga SEA lutna ding kongvangte lakah mun thum Zo mite tenna tawnin pai hi. Moreh leh Champhai tawna Burma lutna tu ciangciang kihongin hoihtakin a paitheih bangin Tedim Road zong kong vang hoih mahmah hong hih theihna dingin limtakin puahphat kik kisamta hi. Tu dinmun ah Phaipi leh Behiang (India gamgi) kikal mawtaw nuamtakin tung hi. A langkhat lamah Tedim leh Cikha ciang zong mawtaw tung thei hi. Ahih hangin sumbawlna lam a khanna dingin tuk leh khal hunin Tedim Road ah vanpua-mipua mawtaw a pai theih ding kisamta hi. Tua dingin kumpi in lampi a puahphat ding kisam mahmah a, tua mah bangin a leitang nei Zomite in zong ihih theihna lamtek panin hih lampi puahin i kep ding thupi hi. Hun khat lai-in Tedim Road tawnin Kawlgam pan van hong lutin Behiang bang zong sumbawlna phualpi khat suak ngei napi’n tuhunin Behiang khuata khat tawh kibang lelta hi. Bang hang aitam? Kawlgam panin sumbawl kuamah hong lut nawnlo-a, India panin zong Kawlgam ading bangmah kinawn nawnlo cihna hi.\nA taktakin sumbawlna lamah khantohna a om theihna dingin lampi hoih a kisap mah bangin tua lampi ah bitna/muanna zong kisam hi. Nidangin sumbawlte’ thuaklah pen Palikte hi-a, tuhun ciangin palikte banah minautang (civil) leh singnuaimite hizawta hi. Kawlgam Vaigam Zomite sumbawlna lamah i khantohna dingin i huangsunga i neih Tedim Road puahin zunin khangsak ni. Tua in neih leh lam bekah hamphatna hong pialo dinga, kikawmtuahna hong khangin kimeltheihna, kinaina, leh ki-itna zong hong tun ding hi. Tedim Road a zang ding pen tua lampi in a totna khuate Lamka, Singgat, Behiang, Cikha, Kansau, Singgial, Mualkawi, Tonzang, Tedim bek hilo-a, Zomi bup i zat ding leh metpih ding hizaw hi.\nTedim Road thu pen tu-a teng bek hilo cih ka thei hi; tua ahih manin a kan beh zo om le’ng a kicingzaw-in i theih ding om lai tham ding hi. A tunga i gentheih om sunte pan i phawk ding thu in: Tedim leh Lamka khuapi-a teeng Zomite hong zomtuah, hong kinaisak, hong khangsak ding Tedim Road pen nidang hun pek panin Mikang kumpi makaihna tawh i pi i pute in hong sialsak khin hi. Tua ahih manin tuhun Zomite in hih Tedim Road puahin, zunin i zat ziahziah theihna dingin kumpi lampan thuneite in hanciamin, tua mah bangin a hithei lamlam panin i puah i kep ding deihhuai hi. I tenna gam leitang kizoma, I lampi in zong hong kawmtuah khin hi; a kisam pen i lungsim khuituahin pangkhawm le’ng Zo suante kigawmna leh khanna dingin Tedim Road in International boundary nangawn nawk pailet khinta hi.\n(Hih article pen India gam Lamka khuapi a om Tedim Zomite kipawlna Tedim Chin Union Golden Jubilee Souvenir, 2011 ah kisuahta hi.)\nPrevious: ZIUSA Thupulakna (Press Release): January 23, 2017\nNext: NATO in International Terrorism maituahna dingin vanglian zolo hi ci ~ TK Lian\nThang Kgup says\n25 January 2017 at 11:54 am\nLawm nang bang khua bangbeh na hiam suk te cici cin suk te bek tawh koi lai koi mun ah hi khun thei tuan lo hi ZOMI na cih leh ci ziau in sim te bang zah liang a tam a pil a hau a tam uh ziam kam na pau uh teh ki dawp huai mah mah hi ( lei tung ah mi hing te In a lung sim leh a kal suan na uh ki khelkhel hi kam na pau ciang in ki dawm pha mahmah in suk te hang hi a ci nuam na hi hiam or EI ZOMI te hang hi ci nuam zaw na hiam)suk te na cih uh a kua te khawng a zia mi khua phuh na sa khak a bel lel tak khat lel tawh ko sukte mi pil mi lian hi ung a ci nuam pian dan maw sorr maw = ( by tg. Khup Pi Tui Pi khua )


timestamp: atn

url: =A – Ak khuangta thawh hunta ~ Khaineu Hatlang :: ZOMI DAILY\nposted on 6 November 2016 at 8:53 am Lomkholna: Article, KhaineuHatlangh\nIh nuntakna sungah mun khatkhat te ah ih ihmut hun leh mial ihsak deuh hun, haksa ih sak deuh hun, ih lungkiat deuh hun cih bangin haksatna ki phukha thei zel aa, ahi zongin tua hun te pen khua vaak ding hun a nai hun hi zaw aa, ak hong khuan dek hun hi zaw hi. Tua ahih manin na nuntakna sungah ak khuangsak zel inla, na thawhna dingin zong tua ak khuan na zaak kul aa, hoihtak in na ngaihsiam kul mahmah ding hi.\nAk khuan tawh ki sai in, Lai Siangtho sung ih et ciangin (Matthew 26: 69-75) Peter in Topa Zeisu a nial laitak in kha lam ah a thawh kik theihna dingin Ak hong khuan ding ki sam aa, ak hong khuan ciangin amah zong hong tho pah aa hong ki heei kik pah in ei aa dingin et teh ding a hoih mahmah khat leh nungzui muanhuai khat ong suak hi. Khalam nuntakna bek hilo, leitung nuntakna mahmah ah zong mi ih bat zawhna ding leh mi khangto ih suah theihna dingin ih nuntakna ah ak hong khuan kul aa, ih thawh ding zong ki sam mah mah hi.\nTua bangmah in ei “Spicer Zomi” te zong ih om na ciat ah bil vak sitset in mi te koi ci khuasak aa koi ci om hiam cih en kawm in milak ih ki hel zawhna ding, mi ih phakzawhna dingin ak khuangta ahih manin ih thawh kul ta hi. Ka neu lai-in ka nu in bang ong ci hiam cih leh … Mi thupi, mi khangto te in zingsang thobaih te hi ci in hong thu hilh thei zel hi. Thobaih le hang sep ding teng a hun lap in ki zo man aa, mi nuai ah ki omlo hi. Mi pil te leh mi khangto te in hun hoihtak in hun a zang siam te hi aa, mikang te in hun in sum hi a cih mah bangin hun pen nak thupi mahmah hi.\nZolai Simbu ka sim kik kik ciangin “Z – Zomi te hanlung ciam …. Khangto diam !!!!” ci-in alphabet tawp na ah ki sin hi. Tua bangin Zomi te a khangto diamdiam dingin A masa pen laimal a hi “A” pen hoih tak in ih et masak kul ding aa, ak khuan za aa ih thawhbaih kul ding hi. Tua hi leh “Z” ahi Zomi te gualzawhna ding lampi ong om thei pan ding aa, mi te nuai ah ih om kei ding hi. “A – Ak khuanta …. thawh hunta …. Z – Zomi te hanlung ciam … Khangto diam ….”\nPrevious: Ih Tembawpi kua’n hawl ding?\nNext: NASA te’n leitung dengsiading Asteroid lengte theihkholhna mukhia ~ Thang Khan Lian


url: =Zeisu Bawngkuang sungah banghang in hongsuak? ~ Tungg Thang :: ZOMI DAILY\nposted on 11 January 2016 at 9:18 pm Lomkholna: Article, Biakna, Christmas, TunggThang\nThu Kong Hong: Zeisu hong suahna thu I ngaihsut ciangin kiniamkhiatna tawh bawngkuang sungah hong suak cih pen mikim in I theih tek ahihi. Pasian Tapa ahih manin a taktakin Zeisu pen a utna peuh ah a suak thei ding ahihi. Tua hi in hih mun ah ngaihsut ding pen banghang in Kumpi inn ah hong suaklo in bawngkuang sungah hong suak hiam? cih pen a theihhuai bulpi, a lungngaihhuai thu ahihi.\nZeisu Kumpi Inn ah A Suah Lohna\nAtaktakin cilehang, Zeisu pen Pasian’ Tapa ahih manin Kumpi inn sungpan in hong suak khia leh mi tampi in um thei tuam ding a ci zong omkha ding hi. Ahi zongin kumpi inn icih pen Mipil, milian, mihaute bek tawh a kizom inn ahih manin tua mun ah suah ding Pasian in a teello ahihi. Kumpi inn ah va suak mawkleh tuucingte leh mizawngte in va mukha lo ding uh a, ulian, miliante bek in va bia kha bek ding uh ahih man ahihi. Gentehna-in, kumpi inn ah suak mawkleh tuucingte Zeisu bia dingin a pai ciangin Kumpi kong cingte in lutkhuan na pialo ding uhhi. Kumpi huang sungah pen kideidanna a om mah bangin, ulian, miliante bek a lutthei ahihi.\nZeisu Bawngkuang sungah A Suahna\nBawngkuang icih pen kuama ut khollohna mun ahihi. Tua mah bangin mi khempeuh zong tua mun ah a ut bangin va pai thei uhhi. LST sungah adeih mite acih mah bangin a ut leh adeihte pen bawngkuang mun a uthuai kei phial zongin kideidanna omlo ahih manin va paithei uhhi. Tua hi in Vantungmite in Zeisu suahna thu tuucingte kiangah a gen ciangin amau zong vapai in bawngkuang ah a va bia thei pah ahihi. Tua hi in Pasian in kideidanna a omlohna mun a bulphuh ahih lam hong phawksak hi. Mikhempeuh (a utkhempeuh) ii pai theih nading mun ah hong suak na hizaw hi.\nNidang Israelte hun lai-in gancing/khawi cihte pen a kineu-et thu khat ahihi. Tua hi in Zeisu bawngkuang sungah hong suah manin Bawngkuang in neu-etna dinmun panin tampi hong kiheita a, mite lunglutna mun khat hong suakta hi. Tua hi-in idinmun bawngkuang bangin neu-ethuai dinmun ah om mahtaleh Zeisu hong suak peuhleh tuateng a bei ding hita hi.\nThu Kong Khak\nI gensa mah bangin Zeisu kiniamkhiatna tawh a niam mun bawngkuang sungah hong suah manin eite zong mikhempeuh tawh a kizom theiding Pasian in hong deihna lim kimuthei hi. Kideidanna a omna Kumpi Inn ah hong suahloh mah bangin kideidanna a omna munah Zeisu suah ding a piangthei thu zong hilo mawk hi. Tua hi in kideidanna a omlohna mun Bawngkuang sungah hong suah manin deidanna a nei/zang lo mite kiangah Zeisu hong suak thei ding bek ahih lam hih mun panin hong phawksak hi.\nPasian in a vei masak mite pen tagah, meigong, mizawng-daipam, belh ding a neilote na hi masa hi. Tua man in zong Tuucingte kiangah Zeisu suahna thu vantung mite in a taangko masa ahi hi. A tomin gen lehang Zeisu Bawngkuang sungah hong suahna a hangin mizawng, nenniamna, paampaihna a thuakte a khual man ahihi. Topa’ thupha, Mang Tungg Thang\nAssociate Dean, Liberal Arts Program, Myanmar Institute of Theology, Seminary Hill, Insein, Yangon, Myanmar\nPrevious: Sumpi in pawlpi thaguipi ~ Hau Thang\nNext: Na zi (na lawmnu) nalungkimsak nading nam 6 omhi


url: =#INNPI (Zomi): Article Politics\nShowing posts with label Article Politics. Show all posts\nHih thulu pen thu thum tawh hong hualkhawm ning. Khatna- A kikhen thei lo Zomite; nihna- Gam le leitang thu; thumna- Minam thu hi. I gennop thu genpah hileng, gam thu le minam thu pen thunih tawh a kibat hang, a kikhenkhia thei lo tui le nga tawh a kibang hi. Ngasa in tui tawh a kikhen theih loh mah\nbangin, minam le gamthu zong kikhen thei lo hi. Minam a om manin gam om thei hi a, gam in tua minamte a kipsak ahi hi. Gam khangto cih ciangin a sungah teng minamte khangto cihna hi a, gamnuam cih ciangin gam mite lungnuam khamuang takin nungta cihna hi. Mikang pau in zong ‘mother land le mother tongue’ cihpen kammal nih a bat hang, minam khat hihna a gennopna hi. Tua mah tawh a kibang hi. Gam le minam, minam le ngeina, minam le makai, minam le biakna, biakna le ngeina, cihte thukhat ahih loh hang a kikhenthei vetlo thute hi a, a kisungzop vive hi. Tua mah bangin leitung mun tuamtuam ah a om Zomi min tawh kipawlna khempeuh in zong gam le minam itna veina tawh nasemte ahi hi. Kipawlna min le tup le ngimte a tuamciat tawh a kibat hangin i lungtup le sepnop thute uh a kibang vive, a kisungzop vive ahi hi.\nKUM ZALOM 21 PANGLONG KHAWMPI AH KOICI MASUAN DING\nZomi Congress for Democracy (nidang a Zomi National Congress) party in 2011 kumin hong phawng khiat uh ahi Second Panglong Conference pen a sawtlo-in kinei taktak ta dinghi. Tua vaitawh kisai leitung bup phial-in lunglut mahmah uh-a, mikang, Kawl, Zomite sung-ah muhna tuamtuam, patauhna le lawpnate kigelh phangphang hi. Thu tampi kitheihbeh tuam-a, tuazah khat mahin information kician meello-a upmawh genzong tampi mah hong om toto hi. Hih thului-ah a kitheihkhial le a kipatau thu pawlkhat kong kuppih ding-a, Zomi te kigin huai keima mimal muhna tawh kong khup ding hi.\nConference min tawh Kisai:\nState Councelor ahi Daw Aung San Suu Kyi in Second Panglong Conference cih sangin 21 Century Conference ci zawni, banghang hiam cihleh “Second(Nihna)” ci le hang, “Third, Fourth (thumna, lina)” cih ki nungthuah toto kha thei dinghi, cihi. Ama gendan a bat leh kum zalom a huam hong hikik bilbel hi. Politic sem tampi-in bel “second” a cihnop loh limlim zong Panglong Conference masa a thukim sate nungzuih kik nuam loin amah le galkap makaite deih dandan phuangnuam hikha dinghi, cih a muangmawh om hi. A diakin Panglong Conferece masa-ah ki thukim sa Secession Right (Myanmar gampan paikhiat nopleh paikhiat theihna) thu a kisung kikkhak ding patau in a um om hi.\nGamtuam din theihna (secession right) tawh kizom in a lunglut huai mahmah muhkhiatna hon khat kongkum nuamhi. Federal lam mipil ahi McGarry muhna-ah leitung bupah gam kitap zanna, gamtuam dinna a pianna gamte enle hang federal ki-ukna gamte hi masa zawlo-in, mi tawmkhat thuneihna tawh ki-uk gamte (centralised,unitary) ah tamzaw hi, na ci hi. Federal ki-uk na taktak ah Soviet Union le Yugoslavia te in gam kitap na tuakkha uh a, hih gamte’ consitutionte uh enle hang gamtuam din theihna thu a om zenzen hang, a federal vai hiaulo thukhun dang tampi om-a tua hang hizaw kha thei dinghi, na cihi. Alfred Stepan gelhna leukeu-ah tangthu ah federal constitution tungtawn-a gamtuam dinna a piakhia gampen Soviet Union le Yugoslavia gamte bek hi-in tuate geel zong kitam khin hi. Panglong Conference lai-in hih gamtuam din theihna pen Communist ngaihsutzia a vom makai pawlkhat-in Soviet Model pan idea a ngah hi kha dinghi, na cihi.\nPolitical Framework Bawlna:\n21 st Century Panglong Conference thu hong nawh ginteh pawlkhate-in a political framework zong bawlzo naikei, a ci omhi. Political framework vai ahih leh minam tuamtuam thautawi kipawlna (8)te le kumpite kikal kikapna khawlbawl nading thukimna (National Ceasefire Agreement) neihni October 15, 2015 ni-in thukimna honkhat na nei uhhi. Tuate lakah Union Peace Dialogue Joint Committee (UPDJC) phuanin December 15, 2015 ni lapin UPDJC in political framework bawlin Peace Union Conference ni January 15, 2016 ni zat dingin zo hamtang ding cih, thukim khin uhhi. Tua tungtawn in December 14-15, 2015 ni-in Nay Pyi Taw ah political framework khatbawlzo uhhi. Tua framework ading kumpi lamte le thautawi minam kipawlnate vai pawlkhat ah ki thutuak zolo uh hitase leh NLD party makai U Nyan Win leptuahna tawh matun zo ahih lam uh media te-ah kisim thei hi. U Thein Sein kumpi sepsung, January kha 2016 in Union Peace Conference na pan khin-a, a ki bawlsa political framework na zangkhin uhhi.\nAung San Suu Kyi le NLD kumpi thak hong kahkhit teh gam kilemna tawh kisai sepna honkhat hong khelhi. Union Peace Conference zomto-in a min laih-a 21 st Century Panglong Conference cih minthak hong suakhi. Kilemna tawh kisai sepna te-ah tanu semdiak Myanmar Peace Centre (MPC) min hong laihin National Reconciliation and Peace Centre (NRPC) cihtawh hong laihhi. Khawmpi a makaih ding le political framework bawlna makaih ahi UPDJC zong a mite kilaih kik phahi.\nUPDJC ah U Thein Sein hunlai in member (48) phahi. Kumpi lam (galkap, innpi(hlutdaw) le executive) te’ palai (16), minam thautawite’ palai (16), political party te’ palai (16) cih bangin panmun hawm uhhi. NLD kumpi thak hong kah teh tukum May kha bei kuan-in UPDJC ah Aung San Suu Kyi in chairperson semin member tampi kilaih kikhi. Political framework puahphat dingzong sawm uh a, tua vai U Hla Maung Shwe (NRPC makai) in, tukum kipat Union Peace Conference masa mankhit phet pekin conference kihel kha khempeuh in framework enpha (review) huai hi cih kithukim khintek hi, na ci hi. A lemleh hih UPDJC thak le ceasefire agreement lai thukimna letmat thu lo thautawi kipawlnate tawh political framework puahkhawm-in July, 2016 kha lai pawlteh puahphatna manding cih sawm, cih ciang hiphot hi. Zong khin toto kha maithei uhhi.\nMinam Tuamtuamte Kihelna Vai:\nAung San Suu Kyi genna-ah hong tungding Conference ah 2015 kiteelna pan a gualzo, innpi ah MP tutna a tawmpen panmun khat peuhmah a ngahte bek kihel kha ding, cih hong pulak khiahi. 2015 election ah mun 80% val bangpen NLD party ngahsa ahih man-in, hih conference ah MP panmun ngah zolo political party tampi kihel kha nawnlo dinghi. Political party limlim pen 90 val om euau lakpan party 70 val bangbel conference ah kihel kha nawnlo ding suak hi.\nUPDJC luite bawl political framework ah bel conference kahkha ding mi 700 kim, thu vaihawm kumpi (executive) lampan mi 75, innpi(hlutdaw) pan mi 75, galkap lam pan 75, minam thautawi kipawlna lampan 150, political parties te lampan 150, minam tuamtuam makai lampan 50 le mi thupi tuamtuam 50 sam kihel sak dingin, numei limlim 30% kihel na conference hi ding, cih a thukim sa uh a hihi. Ahi zongin tukum January kha sung a kipat uh Union Peace Conference ah mi tam neinai na pi bangmah pi thusuah zolo dan suakhi. Tun bel UPDJ thakte-in political framework thak hong bawl le-uh tampi hong kikhel ding-a, political party lampan zong mimal hong tam euau nawnlo dinghi. Hihvai tawh kisai mualmi tampi lungnop lohna omin tua tawh kisai ngaihsut huai pawlkhat hong om hi.\nPolitic muhna lampan en lehang a thupi mahmah khat-in legitimacy (Kawllai-in taya ywen muh) cih a hihi. Legitimacy cihpen midangte thukimpihna, theihpihna zong kici thei-a gam vai-ah tua omlo-in thu taktak ki sem theilo hi. Gentehna, 1990 kiteelna-ah mipite teel gualzawhna angah NLD le party dangte galkapte-in makaihna thu ap lo-in thuneihna sut uhhi. Tua ahih manin vai tampi-ah leitung gambup kipawlna tuamtuamte-in galkap kumpite simlo, theihpih kei ung, kumpi-in ciamteh kei ung ci uh a, tua hangin galkap kumpi-in kum tampi sung legitimacy ngah zolo-in buai mahmah uh hi. Democracy system peuhmah ah election lutlo/gualzo lo party tepen mipite teelloh party hipah ahih man-in gam makaihna ah thu hong neih luat uh leh legitimate lo hong hi-a amau dinmun tawh kisai dotna hong tamkha thei ding hi.\nTua ahih manin Aung San Suu Kyi in hih conference pen mipi teel taktak teng tawh gilsak/cipsak nuam hang a cihpen zong khiallua tuan samlo hi. Party khat min tawh register bawl pongpong kihelsak leng thu kikupnate pawngsuah mahmah lel thei hi. Thu dangkhat leuleu ah mi huam kimna (inclusive) lampan en lehang lah hehhuai mahmah sim veve hi. UPDJC in political framework thak hong koicih bawl ding cih-in thu tampi khensat dinghi, etcik huai hi.\n21 st Century Panglong Conference Tuampianna:\nHih Conference pen Myanmar gam tangthu-ah tumdang mahmah sehi. Banghang hiam cihleh democracy lam a mapang NLD le galkapte ki thutuak tak-in a bawl khop uh omngei ngiatlo hi. 1990 kiteelna pan mun hongngah NLD party in khat peuhpeuh geel/kihel leh(gtn, CRPP…) galkapte-in suksiat sak den-a, galkapte makaihna tawh kibawl sepna (gtn, Constitution Bawlna, referendum, 2010 election) peuhpeuh ah NLD party in langpan denhi. Tua ahih man-in NLD in thu khat vaihawm leh gamsung ah taksuak theilo-a galkapte-in vai khat peuh semleh gam pualam ah taksuak theilo, legitimacy ngah thei mahmah lo hi.\nHih khawmpi pen gam ading a thupit mahmah na khat-ah, galkap makai Senior General Ming Aung Hlaing-in gamsung daihna (peace) thupi masa pen-in, gamsung daihna ngah khitteh bek politic pan ko galkapte kihem khia nung, cise hi. Innpi ah speaker a sem U Win Myint in zong gamsung daihna le gammite in thukhun limtak zuih khitteh bek constitution puahding hong cise lai hi. Tua ahih man-in hong tung ding conference pen gambup mailam kalsuan-ah thupi mahmah diak-a, a kihel kha peuhmah in ki nungsik loh nadingin lungkim huaitak-in thukum-in ki limgin huai mahmah hi.\nBangthu Sung ding?:\nAung San Suu Kyi genna-ah hih conference ah thu tampi helzau nianua lo-in politic le security thu tegeel bek limgen ding, cihi. Political framework lui-ah kikup ding thulu (6) bang om-a sumbawl(economy) vai, tangpi (social) vaite kihel-in tun ahih leh tua thute mipi kipawlnate thu kikupna (CSO Forum) khat bawl-in kikum sak ding, cih genkhia hi. Conference ah kihel khalo political party te-in tua CSO forum ah kihel khawm thei, cih gen hi.\nMipite in innpi MP ding ih teel palaite pen Conference ah kumpi te lampan thusung dingin mun hong la thei ding uh-a, innpi ah panmun ngah party te lam pan zong mun hong ngah leuleu in panmun nam nih pan hong kihel theiding uhhi. Framework thak tungtawn in mi muanhuai, mipil honkhat zong hih kikupna-ah hong kihel kha ding uh hi. A thupi mahmah-ah tu hun pek-in hih a tung-a kigelh thute koi cih kikup ding?, bang thu teng sung ding?, cih kigin masak limlim kul hi.\nConference ah ut bang kigen ding hilo hi. Panglong Conference masa thute mah genkikding cihzong hi masa lo-in, framework tungtawn a kikhung politic le security thulu kikum phadiak ding uh hi. Tuate geel thulu nuai-ah bang thuteng kikum ding? Tuatawh kisai-in political framework lui-ah kihel te mikang lai mah-in a nuai-ah kong suaksak kikhi. UPDJ in hong puahkik uh teh bangteng kilaih ding cih in thu hong khensat ding-a, a nuai a thute tawh tam kilamdang vangvang nawnin ka um kei hi.\nConstitution pen federal le democracy vai theithei ahih nading bangteng puah ding cih a thu masa pen limlim zong vaisah mahmah khinhi. Ei Zomite (a diak-in ZCD party) tua vai bangteng thu sunsawm cih hong thupi mahmah ta dinghi. Minam dang party tuamtuam te tampi in conference ah hong kihel theilo ding uh ahih man-in akihel kha ZCD in party khat huam ciangbek hinawn lo-in Chin state bup le minam neu tampite huamin kihel a thusung khading suakhi. Tua ahih manin minam vai-ah khauhtak in ih phut kul hi. Vai gik diak kha ding hi.\nHih conference ah NLD le galkap lampan hita leh kipawl na tuamtuam ahi UNFC, UNA cih lamte-in thusun ding tampi kiging khin ding uhhi. A tung-a kikup ding thulute encian taktak le hang ZCD in NLD/UNA/UNFC lam makaite cih bangbang mang ding I hih kei nakleh hih conference pen gambup mailam ading thupi mahmah ahih manin Zomi sungpan mimuan huai tampi mah tawh kigin khophuai kasa hi. Kei mimal ngaihsut, kiginhuai kasak thu pawlkhat a nuai-ah kong sung ding hi.\n- Switzerland ah state (amau canton cih min zang) omin half-canton cih zong om thei hi. Myanmar gamah minam, ngeina le pau kibatlohna hangin state tuamdinna-ah, half-state ciang om thei dinghiam?\n- Minam innpi (Amyotha Hlutdaw) ah state 7 pan palai te le region 7 pan Kawl te palai kihel khazah kikim pen koi cih khiap ding? (Khiam keile hang thukhensatna-ah Kawlte in hong thuzawh den suak ding hi. Kei muhna-ah Region pan a MP te state te MP phazah lang ciangbang a tawmpen khiaphuai kasa hi.)\n- Federalism limlim ah kiteelna pen PR (proportional representative) hoihzaw tham cih mipilte-in na kigelh mawk hi. Galkapte in Hlutdaw ah 25% hong lak nawnloh uhteh PR zia tawh kiteelna bawl lehang federal democracy gam lamna ding a hoihzaw diam?\n- Tulaitak a om ministry tuatuamte bangteng galkap thuneihna nuai-ah om-in bangteng mipi teel kumpi nuai-ah koihding? (Ministry of Home Affairs peuhmah president direct thuneihna nuai-ah koihhuai).\nA tunga te pen ngaihsut theihpak teng hi-in, adang thupi ngaihsut huai thulu tampi hong om lai dinghi. 1947 lai-in kibawl Panglong Khawmpi pen mualmite in a thuneihna khempeuh uh General Aung San le Kawlte tung ap khakna khawmpi suak a, Kum zalom 21 Panglong Khawmpi ahih leh Aung San tanu makaih na-ah Kawl galkapte hongsut ih thuneihnate mualmite-in lak theih zah lakkikna hong suak ding hi. Ih supzah ngahkik ding hamsa ding hi. Phutsiam, lakkik siam kul hi.\nMyanmar gam kimakaih zia pen pen federal democracy semsem leh state kumpi thu neihna hong khauhpai semsem ding ahih lam phawk huaihi. U Thein Sein hun lai amau union kumpi-in state kumpi te a hopsawn uh budget pen 3.6% bek hi-a, tua nangawn nuamtuam a sa zo om hi. Tun state kumpi te-in budget 3.6% ciang thingthiang hong ngah nawn loin a tamzaw tham hong ngawh zaw toto dinghi. Ei lamte e? state thak khat sawm zo ding ding maw?, Half-state cih phuang dingmaw? District ciang maw? Self-administered zone dinmun ciangmaw?, cih te le state sungah tu-a dinmun ciang mah lungkim maw? cihte ngaihsut huai mahmah ta ding hi. State thuneihna bel hong khang semsem hamtang ding hi.


url: =MYUM Zuaulai khat ~ MUC\nMYUM Zuaulai khat\nAdmin 10:02:00 PM Articles, Conference Pianna thu, ZOMI SDA NEWS\n1. Conference deih-a kipan hinapi hang Mission sangin suk zawlai cih thu tawh kisai-in, Mission sukna le Conference sukna Research bawl-a, facts and figures bulphuhin saikak khit ciang, muhtehih dingin Conference-te sukna golzaw takpi mah hi cih ilahkhiat theih mateng Mission sang Conference-te sukzaw cih ding pen, i uang gen lua kha mai diam cin, thuman in san ding hamsa ka sa hi.\nConference deih pen 1987 pan hi. Ahizongin MYUM in alangpang lianpi pen in pang mawk ahihmanin, barriers tampi nawkto-a deihtak-in thahatzolo hizaw hi. Conference ideih pen, 1987 pan ahi hangin, 2013 in Conference-te in KUM 10 acinna pawi bawl pan bek uh hi. Thapiakna ngahlo thamlo-in, gawicipna le gakcipna kawmkal ah PASIAN KEPNA TAWH silenangin nungta ahihmanin, deih bangzo nailo hizaw hi. Kumza vaal apha MYUM zong hici ciang hilai ahih leh, kum 10 a pha pan tagah-Conference-te tu-a ciang adin theih uh Pahtak huai zaw lai ka sa hi.\n2. Bangbang hita leh, lungsimpicingte adingin, anih tuakin Pasian na sem nuam uh ahihmanin, khangto khawm hen la, Kawlgam ah Adventist dan upna nei Christian atulza lom in om hen cih zawk ding in ka ngaih sun hi.\n4. Tua adingin thu inget ding thupi ding hi. Nung April sungin MYUM Pupi tungah lai ka khak zong a simnuam om kha leh cin attact file ah kong guang hi.\nArticles Conference Pianna thu ZOMI SDA NEWS


url: =A ettehhuai Hissho Sushi Boss Philip Maung :: ZOMI DAILY\nposted on 2 September 2011 at 11:14 pm Lomkholna: News, Sawltak\nZomiDaily :: Hissho Sushi Company apankhia Founder & CEO ahi Philip Maung pen 1989 kumin USA gamah gambel in anatungkhat ahihi. Kawlgam kumpi te’n Sen minamte siavuan suahtheih nadingin Medical School ah lutsakloding cih ki deidanna hangin Kawlgam pan taikhia a, USA gam anazuan ahihi. Chinese Ethnic khat hi a, Doctor asuaktheiding khat Sushi Boss asuak ahihi.\nUSA gamsung alutcil in a ipsung ah $13 bekbek kanei cihi. USA atun akipan Sushi Industry hoihtak kantelpah a, Sushi Business mah sempah ngekngek hi. 1998 kumciang in azi Kristina tawh asumneihteng uh gawmkhawm in Hissho Sushi ci’n Company khat kipankhia uhhi. Company khat kipankhia cihhangin amau nupa in a zawhkhopkhop in innpan in Sushi bawl uh a, Supermarkets leh Cafes te ah puakkawikawi uhhi.\nTuabangciang bektawh ongki pankhia ahih hangin Hissho Sushi pen khangto semsem a, tuni in USA gamsung ah Sushi Bars 400 val leh nasemmi 200 val neita uhhi. Hissho Sushi Headquarter pen North Carolina State, Charlotte khuapi ah om a, 46,000 Square Foot azai Facility inn leh huang lianpi neizota uhhi.\nPhilip Maung pen 2006 kumin “Ernst & Young Entrepreneur of the Year Award” cih pahtawina ah kitelna Nominate ngahngei hi. 2007 kumin Entrepreneur Magazine te’n Hissho Sushi pen America gamsung ah akhangto pen Company 500 atelkhiat lakah kihelzo hi. Adang pahtawina leh minphatna zong tampi ngahkhin a, Sushi Industry ah aminthang mahmahkhat zong ahihi.\nSeptember 08, 2011 ni-inzong President Obama in “President Jobs Speech” aneihna ah Special Guest khatin aki heldingin Michelle Obama sapna ngahhi. Special Guest dingin Michelle Obama in mi 23 bek asap hi a, tualak ah khatin akihelkha ahihi. Hissho Sushi Company pen aki patzawh kum 13 bang apha hita a, kumsim mahin khangtoden hi.\nUSA gamsung ah nungkumsungin sumzon summuhna hoihhetlo himahtaleh Hissho Sushi pen 62% bang sumlut Revenue khangto ahih manin President Obama inzong pakta mahmah hi.\nHissho Sushi Company thu ahi zongin, Founder & CEO Philip Maung thu ahi zongin na simbeh nopleh http://www.hisshosushi.com leh https://www.facebook.com/philipmaung te ah ki simbeh theiding hi. ZomiDaily\nPrevious: GZA (Global Zomi Alliance) President tung Laikhak\nNext: Gmail Password a muanhuai dingin 2-step Verification zatdanding


url: =Mitphial lakding kineih in nungak te nawi aban meksaksak khat kiman :: ZOMI DAILY\nposted on 22 June 2017 at 1:48 pm UTC+9:30 Lomkholna: China, News, Sawltak, World\nSengam ah pasal khatin mitphial kalakthei ci’n nungak tampitak ii anawi meksak kawikawi ahih manin kiman cih BBC pan kiza hi. Tuapa minpen Chris kici a, Online Blogger minthang khat ahihi.\nChris pen Sen gammi te’n Twitter bangdan in azat uh Chinese micro blogging site minthang khat ahi Sina Weibo tungah Video tampi Post khiazel cihi. Aminthang akithei mahmahkhat ahih manin Followers zong akigawm in 400,000 bang nei cihi.\nAbeisa tawlkhatsung akipan Sina Weibo tungah Video khahkhiazel a, tua Video pen ciamnuih kheltatna Pranks Video pian vive ahihi.\nTualak ah aminthang Video khat ahihleh mitphial alakthei akineihna pen minthang mahmah hi. BBC te genkhiatna ah tua Video pen 3 Million views bang omkhin in, Social Media tungah kithehzak Viral gawp cihi.\nTua Video sungah Chris akipa in numei tampi taktawh kimu kawikawi in, sumtang Coin khatpen hoihtak enciansak, velciansak hi.\nTuabang in avelciansak dikdek khitciang in tua Coin pen akhut sungah koih in, numeite nawitungah akhut tawh matsak suk hi. Tuabang in ahih laitak ageipan alawmte Video kizaihsak a, numei tepen anawi tungah akhut akoihsuk hangin ahehlua kuamah omlo cisawnsawn hi.\nTuabang in anawi tungah akhut angaksuk kawmin akhutsung ah akoih Coin pen napuansilh leh puansungsilh “Bra” te pailet in “Three” kacih lianleh nanawi sungah tungding hi ci’n ciakkawmkawm in, numei te nawi meksaksak kawm hi.\nTuakhit ciangin KHAT, NIH, THUM ci’n numei te nawi mekngawh suksak in, Coin pen nawituamsung atunloh banah anuai ah kiasuk valval hi. Tuaciang in mitphial lakthei ahih lohlam, azuau aphuak ahihlam kilang mahmah napi in numei tepen aheh valvallua kuamah omlo cimawk hi.\nRelated: China Zoo sung sahang te omna munah lano khat ahingtang in ki khiatsuk\nHih Video amukha Chinese te hehmahmah uh a, Police te kiangah matding in ki zasak in akimankhia ahihi. Khemna khempeuhzong uppahpah ding hilo hi 🙂 Sawltak #zomidaily\nPrevious: Malaysia, Klang vengsung ah mawtawpi khatin Pedestrian Bridge khat taihkha\nNext: Nupa-te’ theih-huai ~ Tdkhen


url: =2012 Malaysia om Zomi te Khuado bawl anopcitdan... Kalaisai...!!! - TUNGZANG NEWS\n2012 Malaysia om Zomi te Khuado bawl anopcitdan... Kalaisai...!!!\n2012 kum Malaysia om Zomi te in 15/Oct/2012 ni in Kuala lumpur, Chin Woo Stadium ah nopci tak bawl ziahziah uh hi. Hih Khua do hunpi sung in la bekbek dawng 45 kisa a, la angai a en Zomi atultul in pha in Hallpi sung dim meimai ta zenhi.\nThugenna Singapore pan in Pu Pau Khat Suan , ZAM, ZCD, UNHCR pan alimci taktak nei uh a, Zomi tawh kipawl kimeemat thugil nasiataktak gen ziahziah uh hi.\nZomi Khuado mapui lamlak ZOMUS\nMalaysia om Zomi Khuado vaikhempeuh ZOMUS in mapui in akisam bangbang anung ah ZAM, ZCD, ZOCUS le mipi pangkhawm in picing takin zinglam daak 9am panki pan, panmun neite in tut phah ngual, Sound System, leh kivenhutna kipan uh a, hunpi 11:30 kipan in nitaak daak6:00pm in man thei uh ahihi.\nLengla Zinhmang ding in Singapore pan, Pu Pau Khat Suan, Kawlgampan in Lasiam,lasa minthang Lengtong GoLian, Lengtong Pauno, David Pauno, VC Mang te kihel thei uh a,amau phuah latek uh sa te uh hi.\nLagui kamsimna; Lia Man Sian Lun\nMipi tawh hun kipat theihding lian ciang in Dr Cin Sian Pau ( ZOCUS)tanu lia Man Sian Lun in lagui kamsim na nei hi. Tua hun laitak mipi lam mei kimitsak in Lia Man Sian Lun om na bek mei kikap zize in tang a, mipi in lagui kamsimna ki ngai in kidai khikhe bek hi.\nLaguikamsimna ah athupi diak in tomkimcing in agenna ah Zomi ading nasepnate, thutawh nasep na, Latawh nasepna, thatang tawh nasepna, sumtha tawh na nasep cih gendeudeu in atawp lam ah Zomi aw koi ah na hiam? ci in gen khia a, mipi sinsung koih velvel bekhhi. Tuakhit phet in Dr Cin Sian Pau in kipat thungetna nei in mipi lasakna " Zogam Zomi la nopcitak in sa in mipi ding in khut beng ziahziah hi.Lasa sakna ZOMUS lia leh taang ten makaih ziahzaih ahihi.\nThu kong honna;\nThukong honna ZOMUS pan in Francis Khampi nei in hi. Francis in agen na ah tuni Khuado pawi ihbawl theih na thu in noteng hanciamna ahihi. No mauteng hanciam na tawh hih inn hallpi leh asungah vanzat ding khempeuh kisapzo kizang zo ahihi.No mau nasep asiamte na hiuh hi cihi.\nKhuado hun ah Zu dawn te honglut kei un. Thu nei te tawh nathei ding uh hi. Lasakna ah Paak leh sum kipia te tautung ah na pia kei in cih kikhalna bawl khol hi.\nUNHCR pan Ms. Joane thugen na nei.\nLungdam hi,Kei UNHCR pan hing. Zomi teng kipumkhat in hihbang in Khuado pawi nabawl theihna uh thupi mahmah kong sahi. Koikoi napai zong min naneih na pen kipak pih in. Nang leh nang kipi muh in.Na minam taisan ken. Kemcing in . Lungdam mahmah ei.\nKhuado la sak na;\nPupa hun a Khuado hunteh akisa ngei Lohun la, Thangho la, Khuai la cite Sunway pan in ZOCUS in pattah ngeina la hongsa uhi. Tua mun ah Tg Kham Suan, Gokhai, Nemniang, Cinta, Haulian, Sankim te in sa uh hi.\n(a) Maukilunglian te kahun na ding kazua aw tausang nadawh sak aw,\n(b) Kazua aw tausang nadawh sak aw, asanglinlian in nadawhsak aw.\n( a) Mauki aw, setang naduh leh e, tukhawl tawi in ma hong zam ve aw.\n(b) Kei in e setang ka duh leh e tukawltawi in makazam hi e\n(a) Katunnu'n kuangpi hong khuh ta e, nuai ah muamlei suak tavevang e,\n(b) Ni nu'n daigua bang hong hah ta e, Geeltui ah nibang kalun ni e.\n(a) Ka lopaam a, khuai aw e, simngal then , zongalthen, nang in kum khua nathei a, kongdong hi e khuai aw e.\n(b) sanpi sano na hi leh na kik aw, sial leh sawm tang na hih leh hongpai aw.. nihveita sa in adawng li in sazom suak hi.\nDavid Pauno leh Steven Band te.\nDavid Pauno tautung ah hong paito kheukheu ta hi. Steven Band pan in Lead; Steven, Bass, Tuangpi, KB, Joe,Khai, Drums, Mamang in nopci sai zeizei uhhi.\nDavid Pauno in ladawng 5 kizom asak khit ciang in Kimpi, Cingpi, Kap Kim, Khai Bell, Sian, Hoih, Thawnpi, St Idol, Michael Mang, Nau Mung ( Own Band) te in dawng khat pai ta hong zai ziahziah uh hi.\nKhuado thu gen na: Pu Pau Khat Suan\nSingapore pan in Pu Pau Khat suan in Khuado thu gen na nei hi. Nidang in Khuado cih leh tuhun khuado kibang nawn hi. Nidang in khuai kila in tuhun ah khuai kila lohi. Lakdingkhuai zong om lo hi. Nidang in Kau kihawl hi tuhun in kihawl/nawt nawlo hi. Nidang in khuakisian suah in tua khua do ahihi. DO cih peng ih deihloh te do cih na leh ideih zin leh lengla te do ahihi cihi.\nLengtong Pauno+ Golian leh Khamngek Band te;\nLengtong Golian zong TuiTahng khua pan in Malaysia Khuado ah la sain hong pai hi. Tautunghong pato hi. Mipi kiawngziahziah in imu nuammahmah ta se leh lasak masiah amaitang hong lak pak het lo hi..Music te kitum ziahziah in Nun Nuam Khuado la hong sak lian leh mei tangzeizai in tau tung lamzialzial bek hi. Golian in la dawng ngamah hong sahi.\nAkizom in Lengtong Pauno hong tautung ah hong pai to leuleu hi. Pau no in zong Ladawng nga mah akizom in hong sa hi. Dawn3 na asak khit pet in Pau no in Hih thu ngen hi. Mei khuah am khuksung a, mihau pa i hikei zong in Dangkeu veve ei.cihi. Mipi te ngaihsut na in kiphawk paklo tui kipia pak theilo hi.\nZOMUS in Lengtong Pauno ZOMI LABU PI Certificate pia;\nMalaysia ZOMUS in Lengtong Pauno ZOMI LABU PI cih ciaptehna laipi ladawng nga asak khit lia in pia pah hi. Hih Ciapteh na Laipi asan khit ciang in Pau in thutomno genna neihi. Athu gen na ah Zola bupi cih pen tutung a, tawh athum vei ka ngah na ahihi cihi. Amasa pen kamut kal in hong kipia hi a, hong piate kitheilo lohi cihi. Anih na pen Lengtong Kam Khen in Yangon ah a antawk na ding in asum meet bawl lai in Avanhampi zuak na (Kungkyin) in hong zat hun in ka ngah hi.Thum na pen tu a hi in Melmuh theih ding in kisang thei ta hi cihi. Ih mukal in kipia te zong Pasian in om pih veve hi cihi.\nLengtong Golian leh Lengtong Pauno in ladawng 5 tuak hongsak khit ciang in Cinpi, Sarah Nuam Bawi, Thawn Sing, Lianpi, Aungpi, Thang Thawng , Muancing ten dawng khatpai tuak sa uhhi.\nLengtong te nih leh anungthuap lasa te pen Khamngek Band in music tumsak hi. Lead, Gin, Bass, Khamngek, KB, Thawngpi, Drums Khualtawng in tum sak hi. Lengtong Pau no in Music tum te asiam tak pi hiam cih atheihnop man in aleplop pi, atheih kholh lakhat asak music tumte deuleu se lo kituak in tumsetset thei uh hi. Lengtong Pauno in , Lengtong Golian puahla khat ahi" Galkhua daklei lumeikai" asak Zolia hon khat bang akhitui nulna ding Thisu kicing zo kei ciliang hi.\nNau Pang khat in anu mansuah;\nKhuado pawi sim mikitam luamahmah ahih mahmah hi. Nidang in naupang kiman suah na pi tutung pen naupang in a nu mansuah khat om ahihi. Naupang pen kum 5 kim ding hi a, anu paina thei lo hi. Tua hun laitak in Sia Huam in tau tung ah Nauno tawi to in hih nau a anu in hongla cikik bilbel zaw sop hi.\nZAM pan Thu genna\nZAM pan in Sia Nang Khan Pau in Zomi U leh Nau vai tawh kipawl thutomno gen na hongnei hi.Athugen na ah Malaysia ah Zomi te kitam ta in Zum ah kamphem akul zia akisap, Kawlpau athei akiom zong in athei lo Zogam mualdawn pan hong pai kawlpau Hakha pau theilo te ading in kamphen kinei ahih zia gen khia hi.\nNumei percel gingta in Pasal pawl khat ki om hi. Percel pawl khat in Pasal dang ging ta ki om hi. kum kumkhat in Malaysia ah Zomi 20 kim ta in nun mual liamsan ahi. Atam zaw zukham in aliam bai kitam zaw hi. tu in kikhel hun hi. Nidang in Malaypai masa te inn hoih lohoih nei zo hi. Tuhun ciang in inn lam sum khak nawn lo kitam mahmah hi . Zomi teaw kiphuah pha ding hihang ci'h genna nei hi.\nLamet lohpi Hornbill Way Band;\nKhuado pawi nopci mahmah in music tumsiam zong kitam mahmah a, hun kalkhak na themvei sung in Hornbill Way Band te in ladawng khat sa in amau mah in kuamah cialtuam se lo nopcitak in hong tumziahziah uh hi.\nZCD pan Thomas thugen na;\nThomas in athugen na ah minam thu vaipai/puak zia ahuai abang in gen ahihi.\n(1) Zogam leh Kawlgam ah kiukna Democracy taktak i ngah baih na ding\n(2) Federal republic ahi Panglong thukimna lungsim neih kim na ding\n(3) Free market Economy zat na ding\n(4) Minam leh gammi min ZOMI mah in kilo kigelh tek ding cih gen na nei hi.\nVC Mang Leh Khaisian Band;\nKawlgam pan hong pai VC mang lasa ding hong kipan petpet hi. Music tum te hong kim dimdem ta hi. Music hongtumta hi. VC Mang omlo hi. Koi lamtung kithei lohi. Mipi lung buai thei mahmah in akiom laitak Mipi kawm meitang lo mun khat pan in la hongsa hi.\nLasak kawm kawm in taulam zuan hongpai hi. Tautung ah hongahto taktak teh mipi in mupan ahihi. VC Mang in ladawng li akizom in hongsa hi. Ama nung zui in Sian Cin, CS Sang, Nuamboih, JK Zom, Suanno, Khaipu te in dawng khat pai sauh hi.\nKhaisian Band ah; Lead Khual , Bass, Khaisian. KB Joe,Khai, Drums, Mamang in tumsak hi.\nCD/ VCD/ DVD; kizuak\nSian Deih Zai Neem Vol-3, Zeisu bek bell in Vol-1 , Heh hong neem owntune, Nang Kongit Dan..Golian cih te kizuak hi kilei thei hi. Setephen Vocal bang te azong kizuak hi. Avek in RM 10 vive kisa kilei ahihi.\nZomi minam vante kizuak;\nPuamdum Rm 100, Zopuan bansau Rm 100, Oneset zonik Rm 100, Puanlaisan Rm 100, Zopuan Numei Rm 50, Zokhi zangkhat Rm 5, Zokhizangthum, Rm 15, Zokhi zang sawm Rm 30, Zokhipi Rm 50, Tau Rm 5 in kizuak ahihi. Khuado hun ah alei man nailo adeih ten 010 2704052 Nu Kok tung ah kivaikhak thei ahihi.\nTuaban ah Zogam lim Rm 6 ki kizuak in, 2013 Calender zong ZAM pan kibawl kizuak a, RM10 ta in kilei hi.\nZOMUS T- Shirt\nTukum khuado phawkna ding in ZOMUS in T- Shirt puan amelvom M-size,L-size,XL size zong bawl in kizuak kilei ziahziah a, mipi sung ah asilh pah zong kitammahmah hi.\nVan zuakna phalna:\nVanzuak ding khem peuh in phalna leh Khuado ading inpanpihna Rm 50 kikia ding cih thu om ziak in pawl khat in avan uh zuak lo ciah pihkik om ahihi cihi.\nSatu- Zomi, Zomi\nMalaysia om ahih mahbang in Malaysia kum pi in satu Malaysia acihmahbnag Satu Sia Khampi in acih cih ciang in Mipi Zomi Zomi ciin awng ziahziah uh hi.. Khat-Malaysia , Kumpumkhat, namkhat, Paukikhat, omna kikhat,cih om na ahuam kim ding gimna ahihi.\nZomi- Khuado, Khuado;\nTua khit ciang in Zomi ci leuleu mipi Khuadokhuado cih awngziahziah in thum vei kidawng sak ziahziah hi.Amasa mipi aw singpha lo ahih man Khuado vok kigolo ahih zenzen hang tu asim nai kei ni in aging deuh in ci ni ei ci in Kipan pha kik a, tua teh Zomi- Khuadokhuado cih bel mipi aw khual tak in awt uh nopci mahmah hi..Kalaisai!!!! Hymmmmm..\nHih khuado pawi apicin sak theih na ding ZOMUS in mapi in nasep hawm sak dimdiam hi. Tua te lakah Entrance ticet zuak ding seh in RM 10,kilei hi. Misimna Sticker kizuak in RM 1 ta ahihi. Micing ding, Kongcing ding in Innteek Malaysia Rela te cial uh hi. VIP zin muakvaidawn ding, Puakzuak ding Music n Singer ding, Ushers, Stage Managers, Projectors, Media, Arranggement cihbang in panmun vaipuakzia ding khen sitset sa koih ahihman nuam mahmah hi cih aphual akihel te tung pan kithei hi.\nKhuado hun sung in Zukham kitawng kilai cihbang om selo in hun nuam mahmah in kizosiangthei ahihi. Zomi akua mah tek amunmun pan in ei mau ipsungtek mah sawk in kivai ding tek a, kuamah tek kimai etet cihte om selo nuiziahziah in Khuado nunnop zoo uh hi. ZD/Hau Thang


url: =USA, Tulsa pan Tg. Sing Ngaih Lian (Vangteh, Ngaihte) in hongnusia :: ZOMI DAILY\nUSA, Tulsa pan Tg. Sing Ngaih Lian (Vangteh, Ngaihte) in hongnusia\nposted on 8 May 2019 at 6:00 pm Lomkholna: Dahpihna, News, Zomi\nMangpha Tg.Sing Ngaih Lian, Ngaihte Beh, Kum 36 :: Vangteh Khuami Tulsa, OK USA ateng Tg. Sing Ngaih Lian in abeisa May 03,2019 in Khuak Sung dam loh natawh Saint Fracis Hospital pan ongnusia chih thu izaakmanin ZIUSA kipawlna mintawh nakpitakin kidahpih hi.\nTg.Lian Pu pen Soccer Bawh lung siam leh thu dik pawl nuam mahmah khat zong ahihi.Tg.Lian Pu pen USA leitang tunga ong nusia Zomi laizom khat ahihmanin dahpihna lainatpihna in ZIUSA kipawlna in paakkual $150 man khat tawh mangpha khakna kinei ding hi.\nTg.Lian Pu tawh anunungpen hunzatkhop ding ong tungding Friday May 10,/2019, 12:00pm to 2:00pm hun-in Southwood Colonial Chapel 3612 E 91st St,South Tulsa,OK 74137 ah (Hosanna Mission Church) makaihna tawh hehnep hunbawlkhopna leh hanmualah vuina kineidinghi.\nTg.Lian Pu ong nusiatna hanga adahakap sangam tanau meltheih khuapih tuipih beh leh phung akuamakhempeuh I biak Pasian in a makiangpana ongpai khasiangtho in ong hehnem tek nading ZIUSA kipawlna in thu kingetpih hi.\nPrevious: Khangthak le mothakna (3) ~ Lian Tuang\nNext: Laimi naupang khatin $70000 kumkhat in ngahding\nMalaysia ah UN Card design athak ki zangtading ~ ZD\nMalaysia Puchong ah Bomb kitam pen IS te gamtatna ci ~ ZD\nUS Diplomat lui in Hillary in President lenleh Russia leh China tawh Nuclear gal piangding hi ci


url: =Kawlgam ading a nasem Mr. Brayton Case :: ZOMI DAILY\nposted on 12 November 2015 at 11:33 pm Lomkholna: Article, Pautunthang, Theihhuai\nKawlgam pen a gam a lei hoih ahihmanin lhaicinna leh gankhawina munpi khat hi.Kum 2009 sunga Kawlgam ii’ Gross Domestic Product(GDP) pen US dollar 91.1 Billion ahi hi.Kawlgam in gamdanga a zuakkhiat van laka 40% pen Agricultural Products ahi hi.Tua export lakah Bean(be) nam khat“Bo Keih Pe” kici pen a tam pawl hi.Hih pen Mr. Brayton Case min tap-a kiphuak ahi hi.Kawl ten Mangkang mi zahtak huai deuhte “Bo” cise uh hi. Mr. Brayton Case zong “Bo Case”(pronounce as Bo Keih) ci uh hi.\nMr. Case pen Rev. John Elijah Case ii’ tapa ahi hi. A nu pen Miss Lily B. Clarke ahi hi. Anu leh a pa pen Central Burma ah Missionary nasema om ahi uh hi.Amau pen American Baptist Foreign Mission Society(ABM) nuaia sem ahi uh hi.A pa pen USA gam Maine state pan hi a, anu bel New York state pan ahi hi. Kawlgam sunga Missionary nasepna pan ki thei kha in kiteeng uh hi.\nMr.Case pen Kawlgam sung Myinggyan khua ah August 18, 1887 in piang hi.Nau pasal Russel Case kici khat nei hi. Kawlgama piang leh khangkhia ahihmanin a neulai akipan kawlpau zang hi. Kawlpau pen kawlte zah mah in siam hi.Amau’ pau English bel a neulai in thei lo hi.Mr.Case in a naupan lai in a kikhawlhpih Kawlte nuntak haksatzia mu in hehpih huai s amah mah hi. Tua ahihmanin a khan toh ciangin “kial huh” hih ding hanciam hi.\nBrayton case kum 13 a phak ciang a sanggampa tawh a nu leh pa in USA ah laisin dingin omsak uh hi. USA ah a om sungin Agriculture lam va sin hi. Brown University leh Columbia University pan in Agriculture ah Master degree va la gemgam hi. University of California – Union Theological Seminary pan in Bible degree zong lak beh lai hi. Kum 1913 ciang kawlgam ah hong kileh kik hi. KUm 1916 dong kum thum sung Hinzada khua ah pasian nasep kawmin Agriculture lam hilh hi. Missionary ana om khin sa Dr. and Mrs. Cummings te nupa makaihna nuaiah Pasian’ nasem hi.Sunday school ah sia sem in Kawlpau tawh a sermon masakna pen zong hih khua ahi hi.Tua a Laisiangtho tangteel zong Paunak 4:23 mun ahi hi.\nKum 1915 in leave la in India gamah zin hi.Allahabad khua-a Pioneer Missionary te vaihawm Agriculture Trainingah va kihel thei hi. Tua laiah Miss Lena Tillman tawh kiphawk uh hi.Ms.Lena Tillman pen France gama piang, Amaerica ah sangsia kum sawm sung a sem khin ahi hi. Moulmein khua English Girl’s School ah a sep laitak ahi hi.January 17, 1917 in Moulmein ah kiteeng uh hi.Kawlgam laizang Pyinmana pen Mr.case in a gam lei hoihsa hi. Kawlgam laili ahih banah Shan State tawh kinai ahihmanin kikawmna zong nuam hi. Khaicinna dingin lemtangsa ahihmanin kum 1917 in tualai mun zuan hi.Pyinmana ah ki busa in a kiim leh kianga mite khaicindan hoih leh gankhawizia hilh hi. Khaici hoih leh gan ci hoih USA pan vaikhak in amah mah in huan bawl in sem ngiat hi.Kum 1923 in kawlgam Agricultural Science School , Pyinmana ah phuan hi. Kawlgam mun tuam tuam pan in hih school ah lai kisin hi.A sin hun sung pen kum li sung sawt hi. Kum 1927 in sangnaupang 18 in laisinna zo in Agriculture Diploma ki pia hi. Hih School pen kawlgam sunga Agriculture School masa pen ahi hi.\nKum 1941 khitciangin Japan galte kawlgamah hong lut uh hi.Pyinmana –a Mr.Case ii’ sang zong bomb siatsak uh hi.Mr.Case zong India ah gaaltai hi. British-America leh a kipawlpih ten Imphal-ah Japan Galte pang uh hi.Mr.Case zong General Joseph W. Stillwell nuaiah American galkap lut hi. “Liaison Officer” ngah pah zaw lai hi.British leh America ten Kachin State Japan galte kiang pan a hotkhiat khitciangun Agriculture lam mipi te kiangah sinsak hi.Tua banga mipi deihsakna tak tawh na a sep laitak July 14, 1944 in Kachin state Indawgyi tuili ah a tuanna gunkuang kibungin si hi. Mr.case sihna thu a zak ciangin India leh kawlgam a uk England gam kumpi taangmi Viceroy in, “Mr.Case sihna pen Kawlgam leh Alliance te adingin tanna thupi taka hi” ci-in thusuah bawl hi.\nKawlgama mr.Brayton Case nasep pen thupi mah mah hi. Pasin thu lungdamna a tangko banah Khaicin dan leh gan khawidan hoihzaw mite theisak hi.Ama hangin khaici leh ganci hoih kawlgam in nei thei hi.Bek tham lo in laisinna sang hoihte ki nei thei hi. Ama tupna pen mi genthei leh haksa nek ding nei lo te ahihtheih banga huh ding leh Pasian nasep ahi hi.Tua ahihmanin kawlgam sunga kialna a do” Hunger Fighter” khat in kiciamteh hi.\nThulakna: HUNGER FIGHTER IN BURMA\nPrevious: Kha thum sung America ah ~ Dr. Ngul Khan Pau\nNext: Lampi ah na kitawng kei un\nKhuahun sialua ahih manin Kuala Lumpur atuding vanleng pawlkhat Penang ah kitusak


url: =ih Laibu ka muh khak ni-in khangluite pau leh tuizong dawn manlo, mittang kia leh zong kitawm manloding acih zahkhop un ka velpah ka simpah hi. Editors te pen Thang Gin Lun Valte, Thang Biak Sang Ngaihte, Golan Suan Za Mung Naulak, Chinkhanlun Guite leh Pum Za Muan Baite ahi uh hi. Consulting Editor pen Zogam ah kha khanlawhna lianpi hong tun’ nading in Pasian mizat khat ahi, Rev. Dr. Pum Za Thang ahi hi. A sunga thu kigelhte simnuam mahmah in Zogam galkap masate thu le la tampi ki gelh hi. Rev. Dr. Pum Za Thang in ZODAWN NUNTAKNA cih thu tawh thului(article) na pan-a, NGAIH DAMNA & KILEM NA cih tawh thukhupna na bawl leuleu-a, a lungsim picin zia, khangthakte Pasian mai zonga I kalsuan ziading lampi zonh honglak kasa hi. A laibu zong sah mahmah a mai—- pha hi.\nZomi le Zogam ading a, mipil misiam tuamtuam te’n lungdampihna zahtakna thupi asakna uh gelh in Zogam laphuah siam V.Siampu in PHAMSA MIHANGTE Pu. Tun Kho Pum aphuah ahih na thu zong ala tawh genpah in tualo ama phuah gam ngaihlate pawlkhat leh midang phuah gam ngaihna la hoih tuamtuam pawlkhat kigelh hi. I sim ciang in a thute ciikthei mahmah ahih manin I dip hong vut in aw, I cih hun tamsimsim in khatvei leh Zogam galkap hih ding, I ut hun hong omsak in khatvei leh kipat ding I tha hong dahsak dekmai hi.


url: =Lia leh Taang ~ Pu Zokhai :: ZOMI DAILY\nposted on 10 August 2016 at 6:55 am Lomkholna: Article, Zokhai\nKhangthak Zomi-pen khangluui Zomi pupa’ patsa gamh-hoihte ahah azuunding hihang. Lia leh Taang kammal-pen taanglaai pek pan-a pupa’ neih gamh-hoih mahmah kammal thupi hi-a, lakam-ah zangh ahihman-in ataangpi kihona nisim kampau-ah zangh khollo uhhi.\n“Taang” (awlaai, awsau) hi-a, “Tang” (awlaai, awtom) zutang, nahtang, lamtang, sawilo tang cihte-tawh awsuah kidang-hi. Akhiatna direct-in “taang, meivaak taang, nii-taang, amialte kilanghsak” cihna ahihi. Ahizong-in “Lia leh Taang” lakam-ah azatkop-uh ciang-in nii bang-a ataang tepawl genna hilo-in “Numei Pasal” kopgenna ahihi.\n“Lia” -pen pupa’ kammal gamh-manpha I-cihsa mahbang-in khiatna dang anei-zong hilo-a, numei pasal kopgenna-ah “Lia leh Taang” ci-in zangh-hi. Lakam-ah pasal-tawh kopgenna baan-ah “Lianu” ci-in nupi-zong phuah uh-a, nungaak-bek cihna hihtuaklo ahihlam kilangh-hi. “Kawikiik Lianu, Na’ kawi lia-in atongkha nahsawlbang hongpaih,…” hihte-pen nungak genna hilo-in nupi genna ahihi.\nZii leh ta nei thamlo-in azii-in asihsan ahihkeileh angkawm-a taaisan cihte-ahzong laphuak uh-a, “Lia” azat mahbang-in, “Taang, Taangzuang, Taang ka’ thaainuam, Taang ka’ lungdeih….” cihbang-in phuak-uh ahihman-in “Zii-nei naailo pasalte bek-ah kizangh hilo” cih kilangh mahmah-hi.\nTua ahihman-in Zomi ahihna a-angtanpih Zomi Pasal gina khempeuh-in Taang ahihkeileh atomlaak (Tg. ) hongzangh kimciat thei henla,\nZomi ahihna a-angtanpih Zomi Numei khempeuh-in Lia (dot tuikel kisam lo-in Lia Cingbawi) cihdaan-in hong zangh kimciat theileh lunggulhhuai mahmah-hi.\nPasal kim-in Taang, Numei kim-in Lia zanghkim lehang Platform khat tung-ah akilamkhawm, Uniformity lian mahmah khat hiding cih keimah mimal muhlehsaanna ahihi. Pu, Pa, Sia, Rev, Doctor, Pastor, Capt., Major, Bo or Bu, Hawldaal cihte ahihleh amau’ mapanna-tawh kituak limkaih nading munte-ah azat uhleh poi lo-hi.\nGentehna-in, biakna pawlpi OO-ah makaai panmunleen Rev. Dr. Penglam-in amau’ pawlpi OO-tawh kizom masuan khat-ah laikhah, laisuah, laiphah khatpeuh-ah, limkaih (signature)-ah,\nIn Christ or In His Service,\nRev. Dr. Penglam\nChairman or Pastor or Spokesperson\ncihdaan kilawm-hi. Ahizong-in laikhah khempeuh, thusuah, thupaih, abangkim-a Rev. Dr. Maj. Capt. Sia, Hawldaal cihte hongzat niloh-uhpen Zomite bekmah hi-a, akilawm khollo, tagah nawimuh gawp pahpah cihna ahihman-in pelhding, kuakua-in “Tg. Lia” cileh tankimna (equality) thupi mahmah khat ahihi.\nTua ahihteh Lia leh Taang pupa’ kammal phungvuh kiikni!\nPrevious: Amau te nuta hinawnlo in nupa ahita uhhi\nNext: Pute Pate phuhsa Sialkalgam ~ J. Thang Lian Pau\nTedim Sipin ninkhawm mawtaw vai theihhuai


url: =Ahoih vive hilel ei ~ Dong Mung :: ZOMI DAILY\nAhoih vive hilel ei ~ Dong Mung\nposted on 30 June 2018 at 8:23 am Lomkholna: Article, Dongmung\nKhuaneu khat a teeng puteekpa khat in Sakol khat a nei hi. Ni khat tua a Sakol innpan gamsungah pai a, ni bangzah hiam khat innlam ciahlo in a om hi. Tua ciangin khuamite’n puteekpa kaamsia sa lua uh ahih manin hong pai ngeingai in hehnem uh a, tha a pia uh hi.\nTua ciangin Puteekpa’n, “Kaamsiatna hiam; kaamphatna hiam thei keng… Ahi zongin a piang khempeuh ahoih vive hilel ei,” a cihsan hi.\nKalkhat bang khit ciangin tua a Sakol innah hongciah a, Sakol dang thum hong tonpih hi. Tua ciangin khuamite in puteekpa hampha sa lua in lungdampihna hong gen ngeingai leuleu uhhi.\nPuteekpa’n, “Kaamphatna hiam; kaamsiatna hiam thei keng… Ahi zongin a piang khempeuh ahoih vive hilel ei,” a cihsan hi.\nTua Sakol dang thumte a zual theih nading, tungtuan a phal theih nadingun puteekpa tapa’ in a pantah hi. Tua banga tungtuan phal in a zual theih nadingun a sinsakna ah Sakol tungpan kia in a khe langkhat a kitansak kha hi. Tua ciangin khuamite’n puteekpa hong hehnem in tha hong pia ngeingai zel uh hi.\nPuteekpa’n, “Kaamsiatna hiam; kaamphatna hiam thei keng… Ahi zongin a piang khempeuh ahoih vive hilel ei,” ci-in a gen hi.\nTua bangteng tawh tawlkhat khit ciangin a khuavuah galkapte hong pai uh a, a cidam khangnote galkap dingin a la uh hi. Puteekpa tapa’ bel a khe langkhat hoihlo ahih manin kila khalo hi. Khuamite’n kaampha luateh ci ngeingai leuleu uh hi.\nAma’n, “Kaamphatna hiam; kaamsiatna hiam thei keng…. Ahi zongin a piang khempeuh ahoih vive hilel ei,” ci-in a gen hi. (Taangthu laksawnna – ဗန္းေမာ္သိန္းေဖး – မ်ွေဝေသာ အေတြးမ်ား (၁) – page 44-45)\nI nuntakna sungah i tuah i thuak haksatna, guallelhna, maizumna, dahna, lunglen lungzuanna, mindaina, thanemna..cih bangin a sia lam thute hangin kaamsia zong i kisa thei a, mite’n zong kaamsia hong sa in hong hehpih kha thei hi. Ahi zongin na khempeuh, ei tunga hong tung a piang thu khempeuhte in ahoih vive ahi hi.\nI nuntakna ah i lawm le gual, i u le nau, i mi i sate tungpan ngah dinga i lamet deihsakna, lainatna, panpihnate ngah kha loin hong mangngilh bawl, hong kinawlkhin, hong phawkkha lo, hong deihsaklo ciangin khasia in i thanem kha thei hi. Ahi zongin amaute tungpan ahihloh hangin ei hong deihsak, hong panpih nuam, hong phawk, hong khual mi na om thei veve lai hi. Bangbang ahi zongin i tunga hong piang khempeuh ei adingin ahoih vive hilel hi.\nTuni a guallelhna tawh i khitui luannate zingciang gualzawhna tawh i khitui luanna hun hong tung ding hi.\nTuni a nawlkhinna i thuak hang zingciang angvanna i ngah ni hong suak ding hi.\nI lungkhamna kuampite kametna kongpi hong suak ding hi.\nTuni i tuah thute pen zingciang adingin lesson hoihpen hilel hi..\nEi adingin ahoih vive hilel ei…\nPrevious: Malaysia gamsung aom Chin State bup gambel kipawlna ICC makai te leh UNHCR makaipi ki muhkhopna\nNext: Zomi te leh Egypt ~ Tg. Kham Khual\nKawlgam thuthang (Myanmar news) – 15 November 2014


url: =Nupi khatin kum 15 aphakhin atanu vakzawh ngaplo in thatlum :: ZOMI DAILY\nposted on 13 September 2017 at 3:07 pm Lomkholna: News, Sawltak, Thailand, World\nNupi khatin atanu kum 15 aphakhin khat vakzawh ngaplo in thatlum\nThailand, Bangkok khuasung ah nupi khatin ama sungpanin apiangkhia atanu kum 15 aphakhin khat kepzawh, vakzawh ngapnawnlo ahih manin, agawl mekcip in thatlum cih The Nation pan kiza hi.\nThung Song Hong Police Station ah Deputy Inspector asem alaitak ahi Lieutenant Ukrit Suthirapong in agenkhiatna ah tua nupinu pen kum 52 aphakhin Yolawadee Suasermsiri kici minneikhat cihi.\nHih nupinu in abeisa Monday zingsanglam 3am hunpawl in Phone tawh Police te sam ahih manin ama omna Klong Prem Central Prison gei aom Apartment ah palikte pai uhhi.\nLieutenant Ukrit Suthirapong leh Central Police Forensic Science Division panin Officers pawlkhatin tua nupinu asapna munah adelhpah uhciangin tua nupinu pen atanu ii aluanghawm geiah atusa in akapkap kimu hi.\nTua nupinu in palik thunei te tungah agenkhiatna ah tuani in anasep ahi innteeng Maid nasep panin kakhawl cihi. Zingsanglam 9am hunpawl in atanu pen akamsung ah puansiakhat hencip in, anaktheilo dingin agawl kamekcip cimawk hi.\nTuakhit ciangin atanu aluanghawm geiah lumkhawm in, athawhkik ciangin Beer thawlthum kadawn cihi. Tuaban ah Diazepam zatui tangthum kane cihi. Tua Diazepam tang 3 tak anekpen amahzong asisuakding, sinuamzaw ahih manin, anek ci a, ahi zongin aden ciangin luakhiakik cihi.\nTua nupinu pen apasal in abeisa kum 3 hunlai in Lung Cancer natna tawh sihsan hi. Atanu pen amahguak in akep akoih avak kulta hi.\nAtanu pen aneutung akipan alungsim cidammello “Autism” khat hi a, amahleh amah kikemtheilo ahih manin, nasemding in akuankhiat ciangin atanu pen innsung ah kong kakalhcipzel cihi.\nTua nupinu pen alungkham mahmah in, nisim in a ihmuttheih nadingin Diazepam tang 2 ta kaneden cihi. Abeisa sawtpipek inzong atanu thahlupding ka ngaihsun ngeihi ci’n Police te tungah genkhia hi.\nRelated: Palik khatin atanu Motorcycle tawh sangkha in apaipih laitak kikaplum\nAtanu pen Wat Mahabutr Primary School ah sangkahlai, sangnaupang khat ahihi. Ahi zongin Rajankul Institute ah lungsim lamtawh kisai cidamlo “mental disorder” ahih manin sangzong hoihtak kahnawnlo ci’n genkhia hi. Sawltak #zomidaily\nPrevious: Malaysia, Puchong sungah mawtaw Accident in mikhat si, mawtaw awkcip\nNext: RapidKL Bus Driver khatin mawtaw a phenghawlgawp laitak Video kithehzak


url: =Mualtung kahna pan sinkhiat ~ Lang Khan Chin :: ZOMI DAILY\nposted on 30 June 2020 at 11:29 pm Lomkholna: News\n2013 kum a Dzuko Valley ka pai pen simloh gengen ding tangthu khat ka nei leuleu hi. Mi adingin a thupi kei phial zongin kei bang a Pasian in melhoih taka a bawlte adingin a thupi mahmah nimit 26 June, 2020 ni-in a minthang vangvang Hausapi Vum, M-Mual zong a kici, munah ka va kahto gemgam sam hi. Upmawh sangin hat ka kisa a, tangval lai ka hih lam bang ka kiphawkkhia sansan hi.\nMualtung kah mengmeng lo ka hih man zong hi kha ding, thu tampi va sin khia ing. Thusuak tampi va ngah ing zong kici thei in teh. Tua teng lak panin tamlo kong gelh khia hi.\nMualtung kah ding pen koi hiam ah va hawh ziau tawh kibanglo a, limtak kisakkholh kisam hi. Ko bang “zingnai 5:00 a.m. a kingak ding” ci ka hih manun ihmut baih hong kisam hi. Buaina tuamtuam tuaklohna dingin pumpi & lungsim mahmah zong nakpi in kisakkholh na kul hi.\nEi singtang mite lam tuamtuam ah i lawhcin theihlohna uh pen kisakkholna omlo a i kalsuan hang uh hi deuhin ka thei hi. I sep, i bawlna ah sangpi i tun nopleh limtak kisakkholh kisam hi.\nCikmah a pai ngeilohna ah kipai ding ahih manin, ana pai sa, a lampi & omdan thei ding makai kisam hi. Ko zong lawmpa PK Lun makaih in ka pai uh a, amah pen na pai sa ahih manin nuam mahmah hi. A hun ma hi leh a hun laitakin zong ama hong cih bangbang in ki-om hi. Amah muang in, a thu zui ka hih manun ka lamzang mahmah uh hi.\nTuhunin ei khangnote lakah makai kisamlo ding zah khopin i kideihkhop mahmah ta uh hi. Nu le pate bang simmawh bawl khawng ki-om hi. Amau totsa lampi a tawn i hih lam phawkhuai hi. I nuntakna ah makai hoih i neih lai teng kilamzang ding hi.\nA SANNA LAM KIZUAN:\nMualtung kah pen a sanna lam kikah toto ahih manin tawlhuai hi. Tua manin nawh pai hetlo a, damdam a kah toh ding, tawldam zel ding pen kisam mahmah hi. Khangno lai cih mah takin maingap bawl a, kah toh buatbuat ding zong na hi pah lo hi. Tua dan i hih leh, a khuanung gu pen thuaklah huai peuhmah hi.\nI nuntakna zong tua bangmah in ka mu hi. Pumpi, lungsim & khalam ah a sanna lam kah toto hi hang. Nawh pai hetlo a, damdam a pai hiathiat ding kisam hi.\nA KUMSUK LAM BAIHLO:\nA dawn ah naikal 2 tang bang tawldam khit ciangin ka kumsuk kik leuleu uh hi. Khe zong golh gawp ta in, tua banah suk lua mahmah ahih manin a kumkik pen na baih vetlo hi. Gamtang khial kha leng a nuai pekah kikhuk khiat theih ding zahin om mawk hi.\nPasian maipha ngahin a thupha te zeka i om pen nuam mahmah hi. Ahi zongin Pasian maipha bang ngahlo in tu a i dinmun panin kiasuk leng baih vetlo ding hi. Tua bang a tuak tampi zong om ta hi. En zong tuak thei gige i hih dan thei kawm a pilvang tak a nuntakna zat ding hanciam ni.\nVAN KISAP TENG BEK KIPUA:\nZing ann nek ma a pai ka hih manun ann puak kisam. Banah tui leh nektheih tuamtuam zong puak ong kisam. Mualtung kikah ding ahih manin a kisam pha diak teng bek mah kipua a, a kisamlo te kipua lo himai hi (numeite bag bel lian veve).\nI nuntakna ah a kisamlo na tampi i puak/buaipih luat manin i hat dingzah i kihat zolo thei hi. Kisamlo ding tam i puak luat manin kigim a, i tunna ding tung zolo cih bang zong ki-om lawh hi.\nLawm hoih taktak tawh kizui ka hih manin nuam ka sa mahmah hi. Ka gim uh hangin khat le khat tha kipia in, a hatlo deuhte kipanpih, a van uh puaksak cih bang… Ciamnuih bang genkawm zel in kikalsuan theithei hi. Theihloh kalin tungbaih ka kisa uh a, ka gim uh hangin nuam ka sa uh hi.\nLawm hoih neih pen phatuam mahmah hi.\nHiking to Hausapi Vum/M-Mual\nTuhun ciang, mi kingaisia cih bang i tam mahmah ta a, tuate’n lawm hoih deuh, a lungkhamna uh gen theihna ding khawng neilo uh ai tam aw? cih bang hong ngaihsunsak hi. I vangikte hong puakpih ding lawmhoih i kisapzia phawk thakthak ing. Tua tawh kitonin, lawm hoih i neih ding a kisap zahzah in ei zong mite adingin “lawm hoih” i hih sawm ding pen poimawh hi.\nA DAWN AH BANG OM HIAM?\nM-Mual dawn ah suangmanpha om cih zong hi peuhmah lo hi. A dawn ah a manpha bang hiam omlo ding cih theisa a kikahto mah hi. Ahihleh bang hang a kikah hiam? A hang pen kibanglo ding a, a hang tuamtuam na om kha tek sam ding hi. Ahih hangin a dawn tung peuhmah in lungkimna (satisfaction) khat kinei dingin um ing.\nNuntakna mual ah i kah tohtoh lai-in i kah na hang theih kisam hi. A dawn ka tun ciangin a thaman mah ding hiam? cih pen kidothuai hi. Tua phawk thei nai lo i hihleh tuni in phawk huai hi. I purpose theilo pi a mawk gamtat ding hilo hi. Tua bang dingin a mawk nungtak hilo hi hang!\nMI TAMPI MUALTUNG KAH NUAM:\nM-Mual pen mi tampi zong kah khin napi, mi khempeuh na kah hetlo uh hi. Kei zong a zekai lam ka kisak leh a kah nuam honkhat mahmah na omlai ahih dan ka theikhia hi. A pai masate maan khong leh a genna uh a zak uh ciangin lawp uh zong hi kha thei ding hi. “Nang zong na kah zawh leh kei zong kah zo ning” hong ci zong om hi.\nNa nungah mi tampi hong pailai ding hi cih thei kawmin khutma hoihtak na nutsiat ding kisam hi. Mite’n na gamtatna hong muhna pan un “ken zong ka zo mah keidia” a ci diam? Nang hangin mite mual kah nuam ahih ding kisam hi.\nGen ding tampi omlai mahleh hunsak phot ni. Saidan Taang kah ciang adingin siit bawl leng maw… Mual kah teamte: Mung Tawng, Khaipi, Kham Khual, Peter, PK Lun, Mungno, Mangsen, Neunu\nPrevious: Covid-19 in banghong phawksak hiam?\nNext: GZA – Kawlgambup ki teelpina tawh kisai tangkona


url: =Sungtawng pan kikhel ding kisam masa ~ Pau Khat Suan :: ZOMI DAILY\nposted on 2 August 2019 at 10:22 pm Lomkholna: News, Paukhatsuan, Zomi\nKhatvei, Mikang gam a tung Zomi naupang no khat sang pan ong ciah ciang a lawmte khat ong tonpih a, a nu’ kiang ah “nu, ka lawm ong hawh nuam, kong ciahpih thei dia?”.. ci-in a nu dong masa hi. A nu in zong “na lawm mivom maw?…mikang?” ci-in dong sese hi. A tapa in “nakhawl pak ou, va en ning”..ci-in, a lawmpa a vom, a kang en ding in lehtai vingveng hi.\nMinam, a vom a kang, cihte tawh kideidanna, ki khenbawlna, ki-lungsimneihna cihte omlo, tuate tawh naupangte kipantah hetlo, tua lungsim tawh khangkhia hetlo uh … cih kilang mahmah hi.\nEngland Parliament ah Syria gam gal kidona a Chemical galvan zatna, kua in bangzah zang cihthu leh a sukkhak siatna thute nakpi tak kinial in kikawk, kitawng ziahziah ngei uh hi. Amau’ gamsung England, Scotland, N. Ireland, Wales… cihte kikal hihzah in buaipih khollo uh hi.\nKawlgam ah bel minam lungsim lian mahmah lai a, majority Kawlte mahmah in athu ahang omlo pi in namdangte neu-et zawdeuh pong, Kawlte ahih leh tungtuang zawden ding, ukcip ding, buu sem ding, sia sem ding cih ngaihsutna ban ah namdangte’n mai-et tokaai ding lam-etna nei leh lunggulh miikmeek uh ahihman in minamte kikal a sungtawng taktak ah ki-it kilemna taktak om thei mahmah lo hi.\nGam ki-ukna nangawn ah minam khempeuh kikim a, amau le amau vaihawmna tawh a kipawlkhawm beelpawl gam “full fledge federal system” lamkhiat ding a khaktan pipen a tung a i gen Kawlte leh namdangte kikal a lungsim puakzia hang leh mihingte’ kiliatsak nopna, duhhop huaihamna hang hilel hi. Galkapte’ thuneih nop luat mahmahna zong hih lungsim hang hilel hi. Tuabang lungsim a bei mateng, a kilumlet mateng kuakua a mang a, a lal zong in thuhoih pen ( ideal ) dinmun tun ding haksa mahmah ding ahi hi.\nGambup vai genloh, kipawlna neupen, biakna pawlpi neupen nangawn ah tuabang a kideidanna lungsim tawh kimakaihna a om leh siatna in ong nungzuih pah hithit hilel hi.\nMore: Makai hoih in pilna thupi sa ~ Pau Khat Suan\nMi khempeuh, Minam khempeuh, kimakaihna leh vaihawmna khempeuh a sungtawng lungsim puakzia, thu ngaihsut zia a kipan kikhel masak ding kisam penpen hi. (Transformation from inside out). Tua hilo, a puatham kikhel lel tawh bel koi mah ah ki-khuasuak tuanlo ding, gual tungtuang gen loh mi’ kal zong kiban zo kipha zo ngeilo ding hi. Sungtawng pan a kikhelna i kisam hi. Pau Khat Suan\nPrevious: Makai hoih in pilna thupi sa ~ Pau Khat Suan\nNext: Naupang le Huutza ~ Hau Lun


url: =2006年 > 7月\n2006年7月31日 truthLeave a comment\n2006年7月29日 truth4 Comments\n2006年7月27日 truthLeave a comment\nUI – 2006/7/26\n2006年7月26日 truthLeave a comment\n●Satrina Buff Frame\n●Discord Unit Frame　← New!!\n[ G ] [ T ] を表示する。\n●sct (Scrolling combat text)\n画面上に各ﾊﾟｰﾃｨｰﾒﾝﾊﾞｰ用のtarget.target on targetなどのminitipwindowを表示させる。\n●HitsMode – updated\n●AQWarner (feat. AQ & Naxxramas)\n●Atlasloot Enhanced （要Atlas）\n2006年7月24日 truthLeave a comment\nAlliance：Draenei　——- Shaman\nHorde：BloodElf ——— Paladin\n2006年7月24日 truth2 Comments\n2006年7月21日 truthLeave a comment


url: =USA, Maryland pan Pi Tun Za Cing (Limkhai, Hatzaw) in hongnusia :: ZOMI DAILY\nposted on 30 August 2020 at 10:28 pm Lomkholna: Dahpihna, News, ZIUSA, Zomi\nMangpha Pi Tun Za Cing (Kum 73) Hatzaw Beh – Limkhai khuami Washington D.C Area, Maryland State, Frederick khua aa ateng Pi Tun Za Cing in abeisa August 27,2020 in Cancer natna tawh hongnusia chih thu izak man in ZIUSA kipawlna mintawh dahpihna i pulak hi.\nPi Cing pen Zomite kipawl khopna Zomi Innkuan Washington D.C Area ah member khat leh ZIUSA Genvai member onglut thukhun pom ni 1/31/2016 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nPi Cing luanghawm tawh anunungpen hunzatkhop ding hong tungding Monday August 31,2020 11:00am in (SBMC) makaih na tawh (Resthaven Memorial Garden) 9501 Catoction Mountain Hwy, Frederick ,MD 21701 ah hunbawlna neihkhit ciang in han ah vui na ki nei ding hi.\nPi Cing hong nusiatna hanga adahakap alungleng khuangai Innkuan pih tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Genvai tanupi – Zomi Innkuan USA, Inc.)\nZIDCA pan Sih kohna leh dahpihna: Pi Tun Za Cing (Kum 73) in hong nusia\nWashington D.C Area, Maryland State, Frederick khua aa ateeng Pi Tun Za Cing (Pi Cing) (Khualui-Limkhai Khuasuak) (Kum 73), in tu sun nai 12:00PM kiim in ateenna inn pan pancreatic cancer natna tawh hong nusia ahih manin Zomi Innkuan D.C Area (ZIDCA) pan nakpi takin kidahpih mahmah hi.\nPi Cing pen 2015 kum sungin Malaysia tungtawn in US hong tung hi aa, Sizang Burmese Mission Church (SBMC) ii full member khat ahi hi. Pi Cing pen ZIDCA ii full member bek thamlo in US gam sung Zomite kipawlna ahi Zomi Innkuan USA, Genvai ah zong full member khat ahi hi.\nMore: Ka tapa neupen pianna thu ~ Lengtong Pauno\nPi Cing ii luanghawm tawh kisai hun geelna te Innkuan thu neite leh Pawlpi lam pan ahun zui in hong kizasak to to ding hi. Topan adah akap khempeuh hong hehnem ta hen. Dahna lianpi tawh, Zomi Innkuan Washington D.C Area (ZIDCA) Ref: Rev. Cin Do Thawng (SBMC) & Pu Ngocinthawng Suantak\nPrevious: Independent MP vai ~ Pu Thangboi\nNext: White House pan theihhuai leh tulai US thutuamtuam (August 28)\nKhuado Pawi le Christian Ngeina ~ Nang Kim Mang


url: =T by Alexander Wang Mesh Combo Crew Top in Black | REVOLVE\nWomen / Mesh Combo Crew Top\nMesh Combo Crew Top\nSelf: 80% polyamide , 20% elastaneCombo: 100% polyLining: 73% polyamide , 27% elastaneHand wash coldMesh shoulder straps and back fabricCenter back zipper closureRevolve Style No. TBYA-WX9Manufacturer Style No. 401011R14\nXT by Alexander WangMesh Combo Crew Top in BlackRATE THIS ITEMSize Up or Down?I recommend sizing up.Size is perfect as is.I recommend sizing down.\tABOUT MY CURVESStraight HipsSome CurvesCurvy\tABOUT MY HEIGHTShortAverageTallREAL TALKGive us the dish on your new items, shopping experience, or anything else you'd like to share with the revolve community!NAME (Optional)EMAIL (Will not be displayed)CITY, STATE (Optional)DON'T FORGET TO RATE THIS ITEM ABOVE\nXSPECIAL ORDERSWHAT IS A SPECIAL ORDER INQUIRY?If an item you would like to purchase is out of stock, you can place a Special Order Inquiry. REVOLVE will then check the availability and obtain an approximate arrival date for the item, if available. Typically, it takes up to 3-4 weeks to verify this information.Placing a Special Order Inquiry is absolutely free and there is no obligation to follow through with a purchase.HOW DO SPECIAL ORDERS WORK?You will be notified by email once we receive the item.You may cancel at any time without penaltyYour card will ONLY be charged when your order is shipped.Availability is not guaranteed.SPECIAL ORDER INQUIRYT by Alexander WangMesh Combo Crew Top in Black Size XSSMLXLOrderingDo not automatically place the special order for me.If item is immediately available, automatically place the order for me.If item is available within 1 month, automatically place the order for me.If item is available at any date, automatically place the order for me. EMAILCOMMENTSCANCEL


url: =A (10) veina ZOSIAM Gospel leh Medical Trip vai tangkona :: ZOMI DAILY\nposted on 16 August 2018 at 7:25 am Lomkholna: News, Paukhai, Zomi\nTHUMASA: Tukum pen Zosiam nasepna mum 10 cin kum ahih manin Topa tungah lungdasmna iko phapha hi. Abeisa kum 10 sungin Zosiam ah Active takin akuankhia Pasian nasem te, Siavuante, Siamah te, Lasiamte, Sitni te, Music siamte akipan akihel mimal khempeuh tungah lungdamna iko hi. Zosiam nasepna sungah mimal, innkuan, pawlpi , khua leh kipawlna tuamtuam panin zatui zatang ading ahizongin mapanna ahihi.\nNASEPNA SATE: Abeisa kum 10 sungin Zosiam mintawh Zogam ah Center 18 ah kinei khin ta a, tutunga paina ding khuanih tawh Center 20 ah Damna thupha apuakding ihihi.\n2008- Vision leh Mission kipan:\n2009- Tuimang leh Haiciiin Center.\n2010 – Thalmual leh Tauleng Center.\n2011- Thuklai leh Limkhai Center.\n2012- Laitui leh Ciau Center.\n2013- Vangteh leh Phaitu Center.\n2014- Suangzang leh Heilei Center.\n2015-Suangsang leh Tuipi Center .\n2016- Dimlo leh Khumnuai Center.\n2017-Valvum leh Haupi Center.\n2018- Lamzang leh Tuilang Center hiding hi.\nZOSIAM NASEPNA GAHTE:\n1- Khuasungah Kha leh taksa damna om hi.\n2- Kipumkhatna om hi.\n3- Naupang ten tupna lian vision thak nei hi.\n4- Siavuan ten khuaneu khuata te pha uh hi.\n5- Kamphen kullo in lupna tungah damna kipuak hi.\n6- Pilna thu leh damna thu kigen den hi.\n7- Pasian thu leh Minam thu ah kipumkhatna om hi.\nZOSIAM ADINGIN VISION NEI MASA TE:\n1- Rev. Pau Khan Khai.\n2- Pu Pau Lun Min Thang – Minister – Social Affairs , Chin State.\n3- Pu Kam Suan Mung – President,ZYA.\nZOSIAM NASEPNA PEN KIPUMPIAK NASEP HI:\nZosiam nasep tudong alawhcinna ahang pen ngahding lametna tawh kuamahin nasem lo in, Pasian leh impihte adingin thaleh ngal , sumlehpaai, pilna siamna kipumpiakna ahih manin tuni dong lawhcinna akimu den ahihi.\nTUKUM PAINA DING MUNIH TE:\n1- Lamzang khua Center masa ding.\n2- Tullangh khua Center nihna ding.\nTUKUM KALSUAN DANDING:\nDec 9 ( Sunday) ni-in Bethel Biakinnpi ah Zosiam kuanding teng ki apna om masa ding hi.\nDec 10- Zosiam zatui zaha teng lepna hun hiding hi.\nDec 11-12- Lamzang khua ah .\nDec 13-14- Tuilang khua ah.\nDec 15 ni-in Kalaymyo zuankik ding hi.\nZosiam kipat masak hunlai in khe tawh kipai in tuhun ciangin ko mawtaw zang ni kici ziahiziah ta ahih manin lungdamna lian mahmah hi.\nTopan Zosiam adingin mapang khempeuh – thungetna, thalehngal , sumlehpaai a kipan akikhel khempeuh tungah alamdang Kha leh taksa damna mimal leh innkuan tungah hongtung sak tahen.\nZosiam team pen mi 20 kimta phaden hi. Zosiam nasepna tawh kisai in akihel nuam te adingin itna tawh kongpi kihongden hi. Lungdamna leh Lunggulhna tawh, Zosiam Gospel Team, Zosiam Gospel Ministry. Augt 15\nPrevious: A (10) veina Zosiam kuan hunding tangkona\nNext: Nupa ki muanmawhna thu ~ Job Cinpi


url: =Eima’ Van Ciatciat Puaksiamna – Nipi Thupuak :: ZOMI DAILY\nposted on 12 July 2015 at 3:55 pm Lomkholna: News, Zokhai, Zomi\nZomite ataangpi-in I’ van banghiam, hih keima’ puakding van bangteng ahihiam cih akitheihloh man-in ei’ van lopi kipua khazeel-a, gik salua-in kituuk khathei zeel hihang. Thamlo-in, mi’ vanteng pua-in, ei’ van taktak-pen kipua khalo-zeel ahihman-in kithulimlohna-in hong toknawi zeel-hi cih keimah mimal’ muhna ahihi.\nNa’ van na-theih hamtangding kisam-hi. Seeng-tawh puak namte, bawm-tawh puak namte, thawl-tawh puak namte, thungkuah-tawh puak namte – anam theih kuul-hi. Gentehna-in, phelkhai-tawh khaiding tui-pen seeng ahkl bawm-tawh kipualeh aki sunsuk tuungmah-in bua-in beisiang pahding-a, seeng ahkl bawm tawmbang nel bek dinghi.\nMite’ van, mite’ vaai leh ei’ van, ei’ vaai theihcianna leh humsiamna-in zatsiamna hongguan dinghi. Leitung Khatna Gamte-ah Privacy and Confidentiality (veeltheihpak: http://www.lawhandbook.org.au/handbook/ch19s01s04.php) akici Aituamvaai leh Humsiamna naakpi-in kithupi sak-in, kizatsin-hi. Aituamvaai kuppihna-in ahuam (ciangtan khat nei-a huamna) nei-a, ciangtan neihna huamsung vaaite Aituamvaai hipah-hi.\nAthu pan-in, nang leh na’ zii/pasal kaal-a na’ kikupding, vaaihawmding, sepding bawlding vaaite-in nang leh na’ zii/pasal bek huampah-a, no’ innkuan sung-a vaaihawmna leh vaaite inzong no’ innkuan sungciang ahuam ahihi. Aituamvaai-pen ahuamna kigii khunna-ah Zomite kisiamlo phadeuh-hi. Taangpi’ mitmuh-a akithei thute ahilo, lawm it khat tung-ah akigen thu khenkhat-pen tua lawm itpa/nu-in midang tung-ah gending leh iimding kigii om-a, theihtheihna-tawh kigii khunding ahihi. Kigii khunna (setting boundary)-ah Zomite kitualniam mahmah laai-a, akuul khollo ataangpi (public) mahmah thu-khawng iimbawl khikhee bilbel-in, a-aituam (private) mahmah thute-khawng genthaang zawsop bilbel thei-mahmah hihang. Tualniamna I-gen ciang-in tualsaanna manawh thei-a, gualbaan piicinna ngah theih nading deihna hipah ahihlam theihtheihna mahmahzong khuapimi-lungpuak neihna hipah-a, minam akoko-a sehna-in akiasuklam muhna ahihi.\nNupa aituamvaai, innkuan aituamvaai, lawmta, pawlpi, kipawlna, minam aituamvaai cihbang-in om diimdiam-a, minam aituamvaai-pen nupa kaal-ah akizat ciang-in buaina apian-theih baan-ah meetna limlim a-omloh mahbang-in pawlpi aituamvaai-ah nupa kaal aituamvaai, innkuan aituamvaai-peuh hong kigolh ciang-in meetna omlo genloh tua pawlpi’ buaina bulpi-khawng honghi theiden-hi. Pawlpi aituamvaai-in pawlpi pualam akaan/akhenleh buaina maaingat cihna hi-a, kipawlna aituamvaai-in kipawlna pualam akaan/akhenleh buaina maaingat cihna ahihi. Tua mahbang teek-in, nupa kaal aituamvaai-in nupa kaal akaan/akhenleh tua nupate’ kizopna namtui nawnlo cihna ahihi.\nMinamvaai ahihkeileh minam buppi huamna nasepna leh silbawlna ahihlimlimleh aituamvaai’ kigii-in minam buppi huam-a, namdangte huamlo-hi. Minam buppi huam-a vaai akihawm khatpeuh-pen taangpi-mi aniampen leh asaangpen, ahaipen leh apilpen, azawngpen leh ahaupen akuamahpeuh-tawh kinahvawh, kipaaikaan, kizom cihna ahihi. Minam buppi sung-a mimal kimciat-tawh akisai cih nungsang-in minam buppi sung-a mimal kimciat’ ading-a saantheih tanzil (acceptable level)-tawh vaai akihawm kuul cihna ahihi. Ama’ thuthu, kei’ thuthu cihte-tawh akilehbulh mapanzia zat leh zuih kuul-hi.\nZomi minam minsel kipawlna, vaaihawmna, mapanna mun tuamtuam-ah om-a, tua kipawlna kimciat-in amau’ huamna kigii’ huamsung neiciat uhhi – aneilote-in kigii kiciantak-a khung meengmeengding cihna ahihi. Lakpakding-in, kei’ omna Australia-a Zomi Association Australia. Inc -in Australia-a Zomi mimal kim (Melbourne bek hilo-in State tuamtuam-a makaaite-tawh kamkum ciatciat-a akiphut ahihlam amangngilh kha I-omleh phawkthak pahni) huam-a, Australia pualam-a Zomite huam lo-hi. Tua ahihmahbang-in ZAA-in Australia-ah Bawhlung Kidemna bawl henla, “Zomi World Cup or Global Zomi Soccer Tournament,…” ci-zenzenleh ama’ van pua-kha lo-in, mundang phualdangte’ van akimawk suat hi-a, tuipi gaal khat-a haakkol puakding-pen angawng sau mahmah kuulding, sa-ngawngsau’ a sang-a sauzawk kuulding-hi. Khaap khat sang-a sauzaw mihing ngawng-lah muhhak ngeelding ahihteh huihlak-a haakkol-lah kipua-thei saamlo ding-a….\nKipawlna ciat-in ama’ huamna nei diimdiam-a, ama’ huamna kheng-a mapanna aneihleh atuam-in External Affairs akici Pualam Vaaisaipawl aneih kuul-a, kipawlna’ thukhun huamsung-ah mapang-a akalsuan kuul-hi. Tualo-in I’ vanpuak taktak-penbang kipua khalo-in midangte’ vanteng apua bang-a I-kiseh, I-kiguan takciang-in pankhopna sang-in kiphuutkhaakna leh kitukalhna-in minam hong sunim thei zawsop den-hi.\nAituamvaai huamna I-gensa mahbang-in minam buppi huam-a mapanna ahihnaakleh taangpi (public) vaai hita ahihman-in, mipi mimal kim-tawh kisai-a, mimal kim’ muhna, saanna laakkhop kuul cihna ahihi. “Amau’ vaaihawm ahihteh amau’ thuthu hilel, no-tawh kisaikei,..” ci-a, huamtuam anei veve nuamding I-hihleh “minam” min vawhloh pahding thumaan ahihi. Gentehna-in, “Global Zomi Idol” ci-a tusungteng comment akipia zihziah-pen taangpi (public)-tawh kisai ahihziak-a Zomi mimal kimciat-in amau’ muhna ciatciat asuntheih, apulaaktheih ahihi. Global kivawh laailaai ahihman-in Zomi-tawh kisai thamlo-in, leitung buppi-a Zomi khempeuh-tawh akisai ahihi. Mimal muhna thusung khat-pen zahpihna, neumuhna-tawh “thukhente (nobel judge ci uhcin)’ thuthu, amau’ thukhenna amaanpen,….” ci-a mite-in “piicing si-e, thupi si-e,…” acihding lametna-hiam, thukhente’ meeltheih ahihziak-hiam, ahihkeileh thukhente amaaivil-a kinei-hiam, agum-a kinei-hiam tuabang laigelh sanggam nihlehthum I-neihpen vaaihawmna khat’ huamna atello hizaw-hi.\nTua-tawh akisuun mah-in, mapanna leh vaaihawmna’ huamna mipi-in atello-hiam ahihkeileh vaaihawm makaaite-in atello-hiam, Zosuan Tuailaai vaai-zong comment tampi kimu-a, sepkhopding alim ateel kimulo zaw-in ki-elding aguui agah kimu zawsop-hi. “Zosuan Tuailaai” cih ciang-in “Zomi khangno” khempeuh huam cihna hi-a, ‘khempeuh’ huam napi-in vaaihawm makaaite-in “huamlo” ahihleh taangpi (public) vaaisaizia theilo-uh, cihna ahihi. Kuppihnate tungtawn-in, ZCD leh USDP ki-el seemseem nadingbang hongsuak liang-a, aziak-pen hih vaaihawmna’ huamna-in athulu-tawh minam buppi huam napi-in sepsuahna-ah huam zolo, ahihkeileh athulu-in ahuam hang-in vaaihawm makaaite-in amau’ sung-a huamtuamna kigii akhung khiinkhian ahihmeel kitheilo-a, tuateng ziak-in taangpi’ lungsim thusunna akithuap ziazua ahihi. ZCD mahzong, political party khat ahihlel saam hang-in, minam minsel, minam buppi huam ding-a I-lungdeih ahihtawh kizuui-in taangpi (public)-tawh vaaipuak khopna ding-a lungdeih thusung a-om ciang-in, “Ko policy nei-ung,…..” ci-a “Ei” munding-a taangpi’ deihna-ah “Ko” akiguan zeelleh “No” akicihding thumaan ahihi.\nAtung-a tusung akipaksak (popular) deuh thute’ tungtawn-a Zomi laigelhthei zawdeuhte’ muhna leh saanna leh pulaakna tungtawn-a zunglotkhiatna hi-a, minam buppi huam I’ hihleh sepsuahna ahzong minam buppi huamding, minam buppi ahuamlo, policy, constitution atuam-a nei, huamtuam nei I-hihleh minam buppi ahuam bang-a taangkoko kuullo-pah, tua pawlmi ahilote inzong comment piaktaaklo pahlel ahihteh comment pialo pahlel, kitotna, kiseelna, ki-elna leh maai kinopmawhna kiamtuam pahding cihthu ahihi.\nKipawlna, mapanna khatpeuhpeuh-ah “ahuamna tungtawn-a thukhun” neihding kuul-a, ahuamna leh thukhun telcian mahmah-a sepsuah siamding naakpi-a akisam ahihi. U Khup (Evan. Langh Do Khup)-in agen ngei, “Pulpit tungkhawng pan-a azii khawng hong phatphat mi-pen,…..” acih mahbang-in nupa kaal aituamvaai’ huamna theih kuul-a, kipawlna’ huamna teltheih/theihtel kisam-in, tua-tawh kituak-a sepsuah (practice) theih/siam nading naakpi-in minam sung-ah kisam-hi. Kipawlna sung-ah nangma’ nupa kaalthu nahong bulphuhleh upa dangte-tawh na-tonkhawm theikei ding-a, nangma’ nupa kaal-ah kipawlna thugui na-puakluut gawpleh na’ nupa kaal-uh nuam ngeilo dinghi.\nTua mahbang-in Zomi buppi huam kipawlna leh vaaihawmna khatpeuh-ah na’ beh na’ phung, na’ pawlpi vaaite nong’ golh tuultuulleh upa dangte-tawh na-tonkhawm theikei dinghi, ahizong-in upa dangteng-tawh boungkhat, kithuahkhawm mahmah khat nahih lehbel minam ahuam hilo cihna ahihi. Alangkhat-ah, kipawlna khat bawl-in, ama’ huamna pualam-tawh akipaaikaan denkeei mi-pen upa dangte-tawh tonkhawm theilo dinghi. Tua hi-a, minam buppi huam daan-a kipawlna bawl kiamkuam zeel-a, naaihuai sungbekmah huamzeel, thukhun huamna neu atuam-tawh kipawlna bawl-a minam ahuam bang-a taangko khiazeel cihte anihtuak-in akhial ahihi. Kei’ muhna-a akhial bek hilo-in universal truth akici vaannuai thumaan ahihi.\nZomi dinmun-pen pilna siamna leh kivakna’ sang-in neihna, liatna leh kizuakzawhna cihte tawphah-a nei-a kipawlna akiphut piandaan vive hi-a, Ciimnuai Khua-ah Sabeng Kipawlna-pen thau zangno ameek ngeilo khat-in hong makaih, vompi ngaltang tampi aman mite zawn vetlo, zasak vetlo, cihbang dinmun hi-a, pawlkhatte-in “vaaihawm siamna bek kisam, sakaap siam sese kuulkei,..” ci uhhi. Sabeng siamlo khat-in, sataang hawl nading, sasuak nading zing/zawi, sa’ omnop deuhna phual, satat-hun, cbt bangmah thilo pi-in vaaihawm siam ngeingei loding-a, sa tampi aman mite’ tung pan-in lamlahna leh thulahna (instruction & advice) alaak nopkei sawnsawnleh tua kipawlna limlim akhial ahihi. Zomite tuabang pian vive ki-hihi; pawlleh boung hauteng, lukhuneelkaai daan anei zawdeuhteng, kizuakna pawlpi alian zawdeuhteng cihdaante-mah makaai upa ding-in minam kipawlna nangawn-ah hongki puakluut ciang-in kipawlna’ huamna atheizong om milmello, makaaite’ cihbangbang amangte mipil, akhangtoding mi cihdaan nangawn-in kipantah-in khuaknimna-tawh kikalsuan-hi. Tua ziak-in, mipi mimal kimciat-in amau’ vanciat puakding sang-in amau’ meeltheih kinaaipih makaai upate humna, gupna, pum panpihna penglam gaalkaap nasep lam-ah van kisuan-uh ahihman-in anaaihuai ameeltheih makaai upate phatphatna, pumgupna ciang-tawh ahun-uh bei toto lel-in, khangto kisa mahmahlaai dinmun-ah minam buppi dektak kibilhcip khinta-hi.\n“Makaai upate’ thuthu mangding” hongci na’ makaai upate-in amau’ makaai upate’ thuthu manglo-uh ahihman-a nangma’ makaai asuak-zong kikha mawhlo dinghi. Biakna lambang enpak lehang; makaai upate’ thuthu mangding ci-a honghilh siate-in banghang-in amau’ makaai upate’ thu manglo-in inntuan-in pawltuam phut-uh ahihiam cihding ahihi. Ahite mangding, ahilote mangloding, amaante saangding, akhialte nolhding: Pasian’ deih hizaw lo-hiam?\nNangmah leh keimah mimal-in tuni-in I’ lungngaih ding-a thupipen-in, na’ van, ka’ van banghiam cih I-theihding, ei’ van lopi kisuansuan loding, ei’ van nangawn pua zolopi-in “thupi” hong kicihding ciangkhawng lunggulh-a mi’ minzaak zawdeuh upa makaaite pumgupna van thupilo tuamtuamte kisuansuan loding, pasal I-hihleh I’ zii beek-in I’ thu hongmang siamhiam cih kisittel-a mi’ ziite thuhilh sawme loding, zii I’ hihleh I’ pasal nangawn zahtaakbawl zolopi-a, mi’ palsal-peuh mi’ minzaak ahihziak-a va’ zahtaak gawp sawmse loding, I’ nulehpa’ thu manglo pi-a, nulehpa’ thumang ding-a mite thuhilh sawmse loding, I’ tate thuhilh zolopi-a mi’ tate thuhilh sawmse loding, akhumpen, apiicingpen, akilawmpen kampaute I’ zii I’ ta, I’ nulehpate’ tung-ah zatsin masa photding, Pasian akihta ding-a mite I’ thuhilhhilh ma-in eimah-in Pasian kihta masa photding: hihte’ sang-a aikzaw van zonzon kuullo-in hongpai niloh laaiding ahihman-in eima’ van eimah-in I’ puaksiam masakding athupipen leh akisampen ahihi.\nThawhkiik Ni Thupuak ahihman-in Pasian’ thu-tawh khum lehang: Minamvaai hitaleh biaknavaai hitaleh makaai upa dinmun I-hih naaknaakleh Pasian Kihta mihing (misi hilo) I-hih hamtang nading naakpi-a kisin phat mahmah kuul dinghi.\nPasian akihta pasal-in ama’ pumpi a-it bangteek-in azii it ding-a, atate khual-in pantah dinghi. Azii atate mi’ lak-ah phatphat lozaw ding-a, ama’ baangkua sung-ah alumlitlit kizopna-tawh kizom zawdinghi. Azii-in zahtaak-in muang ding-a, atate-in suang dinghi. -Azii’ lutang hiding-a, atate bukna kulhpi hidinghi. Azii-pen thagum-tawh uk ngeilo ding-a, itna-tawh huaiden ahihman-in kam-tawh gen tangtang lohsa-in azii-in amit-heek ahoihkhomkhat theisiam ahihman-in kinialna leh kihawmthawhna tawm dinghi.\nPasian akihta Zii-in apasal zahtaak-in athu mang ding-a, bangkua sung-ah hitaleh mite’ lak-ah hitaleh zahtaakbawl siam-in thudot-in nei ahihman-in atate inzong anu-uh a-it mahbang-in apa-uh zahtaak-in athu mang dinghi. Apasal’ thu mi’ lak-ah nial ngeilo ding-a, maaipuam leulau khawng-in mi’ lak-ah apasal paupih ngeilo dinghi. Apasal ama’ lutang ahihna thei-in Pasian’ zom-ah koihsiam ding-a, mipi’ minzaak mi’ pasal khawngte’ pahtaakding lunggulh ngeilo dinghi. Apasal’ tung-ah citak-in muanhuai ding-a, atate-pen aneem dikdek, alumlitlit itna-tawh kom-in huai tawntung dinghi.\nPasian akihta Tate-in nulehpa zahtaak uh-a, mite’ minzaak mi’ nulehpate’ sang-in ama’ nulehpate muangzaw-in suangzaw uhhi. A’ nulehpa’ maaipha zong uh-a, nulehpa’ mit-heek ensiam uhhi. Nulehpa zahtaak-uh ahihman-in nulehpa’ phalna, awina leh lungkimpihna lunggulh theiden uh-a, mite’ phatding sang-in nulehpa’ lungdam nading lunggulh zaw-in, mi’ lak-ah nulehpa’ mit-heek leh kampaute hehna-tawh dawnggiap ngeilo uhhi. Nulehpa kheem ngamlo uh-a, nulehpa’ muhlohkaal nangawn inzong nulehpa’ deihloh kampau ngamlo-in gamta ngamlo uhhi. Nulehpa zahtaak-in thumang-uh ahihman-in alawmte nangawn-inzong zahtaakpih uh-a, thaangbawl ngamlo uhhi.\nPasian akihta mi peuhmah-in zuauthu mudah-in thumaan it uh-a, akhialhna mang-in akibawlphat-theih mahbang-in mi’ khialhna-zong humcippih lozaw-in pulaak ngam-in hilhzaw uhhi. Mi pumphat-a anlim kamkhat aneekding sang-in mi’ khialhna lak-in thuhilh-a an ngolhding kizozaw uhhi. Thugui neilo-tawh mipi lungdam sakgawp-a citpiak tampi angahding sang-in thumaan gending teel zawden uhhi. Thumaan gen nuamsa uh-a, zuau gending kihta uhhi. Sepkhialh nei-a mipi-in atheihnopleh akhialhna-uh mipi’ maai-ah pulaak ngam uhhi. Zuauthei mi-in itlo uh-a, Pasian’ mite-in it uhhi. Pasian’ mite-in zuaugen ngamlo uh-a, zuaugen mite tawsawn lo-in pelh uhhi.\nLeitung bei dong-in leitungmi milipphung (majority)-pen Pasian’ langpang ahihkeileh Satan’ mite ahi ngiat ding-in Pasian-in AD 30-33 sungteng genkholkhol mawk-a, Pasian’ mite-pen miliphiang (minority) hidending ahihziak-in thapiakna kampaupau mawk-hi. “ZEISU’ ziak-in leitung-in hong nialding, leitung-tawh kipawl loding, leitung-in hong langbawlding, leitung-in hong mudahding….” ci-in genkholhna kicing dimdem-hi. Leitung acihpen thumaan kalsuanna-tawh kalsuan lo-a, sumlehpaai, minlehza, neihlehlam-tawh kalsuanna agen hi-a, biakna nangawn khalam (spiritual) hi nawnlo-in thuneihna lamsang kiukna suak tahi. Leitung kipawlna khempeuh-ah acitak athumaan mite-in damdam-in mun ngahlo seemseem ding-a, hauhna leh liatna-tawh thunei mite-in mun hong luah toto-in, Topa’ Ni ciangdong Satan’ mite-in leitung hong ukding ahihi. Satan’ mite’ khialhna apulaak Pasian’ mite kithusim loding-a, tui lak-a kampau-zong bang zoloding genkholhna kicing-hi. Ngaihsut phat mahmahding-pen “leitung 2/3 Christian hi-a, Satan’ mite-in leitung uk cihbang omthei dinghiam” cih nop-huai mahmah-a, ahizong-in tua Christian akicite keekkeekmah Satan’ mite hihtuak mawk-hi. Gentehna-in, IS te’ gamtat bangpen CIA’ geelna ahihmeel kitheilo ci-a muangmawh tampi om-hi. I’ omna gamliante athu-in Christian minpua hi demdam saam taleh Mason biakna-mi bulpite’ ukna vive khawngzong nana hithei lel-hi. Masonic upna-pen taanglaai Pasian’ Gaalpa pan-a akipan akizomtoto biakna thuukmahmah leh guikip mahmah khat ahihi. Hih leitung mah-a anungta himawk I-hih man-in I’ van I-theihding akisam ahihi.\nMimal kimciat-in apuak ding-a akilawm van-pen “Pasian Kihtaakna” ahihi.\nHih anuai-ah, Leitung gamhaatpen thuneite-in Pasian-tawh akilangdo-a mapangpang ahihlam-uh kitheilo uh-a, akitheihloh-uh hang mah-in Pasian’ langpang-uh ahihi.\nPrevious: Nasep!! Nasep!!! Nasep!!! USA Gamsung ah\nNext: Tulaai Leitung Thuthang Tuamtuam Updates July 11, 2015\nBanghang ki lungneusak zenzen ~ Dong Mung